Pelaburan kripto palsu, nelayan kerugian lebih RM200,000

IPOH, 26 Julai- Seorang nelayan kerugian RM284,850 selepas diperdaya pelaburan mata wang kripto tidak wujud dan penipuan cinta atau ‘love scam’.  Ketua Polis, Datuk Seri Mohd Yusri Hassan Basri berkata, laporan berkaitan kejadian diterima Bahagian Siasatan Jenayah Komersil, Ibu Pejabat Polis Daerah (IPD) Kerian, pukul 4.45 petang semalam .  Jelas beliau, mangsa telah berkenalan dengan suspek menerusi aplikasi Wechat sehingga jatuh cinta.  "Suspek kemudian menawarkan pelaburan mata wang kripto kepada mangsa dan menjanjikan pulangan sebanyak RM200,000 jika mangsa melabur sebanyak RM30,000.  "Mangsa mula membuat pelaburan dengan melakukan 99 transaksi pindahan wang secara dalam talian ke 21 akaun bank bermula 6 Mac hingga 15 Julai lalu," kata Mohd Yusri kepada media di sini.  Wang tersebut merupakan hasil simpanan mangsa serta pinjaman daripada ahli keluarga, rakan dan majikan.  Mangsa kemudian menyedari ditipu dan telah meminta wangnya dikembalikan tetapi suspek memberi pelbagai alasan selain tidak membalas mesej.  Kes disiasat bawah Seksyen 420 Kanun Keseksaan kerana menipu.

(Datuk Seri Mohd Yusri berkata, laporan berkaitan kejadian diterima Bahagian Siasatan Jenayah Komersil, IPD Kerian, pukul 4.45 petang semalam)


Warga emas cederakan pegawai, anggota polis ditahan

KULIM, 25 Julai- Seorang pegawai dan seorang anggota polis cedera selepas terkena pisau pemotong kertas digunakan suspek kes curi iaitu seorang lelaki warga emas.Kejadian berlaku ketika kedua-dua mereka cuba menahan suspek yang dipercayai terlibat dalam kes kecurian di sebuah pasaraya di Kulim, Kedah, pagi tadi.  Ketua Polis Daerah Kulim, Supt Mohd Redzuan Salleh, berkata, dalam kejadian jam 10.45 pagi itu, pegawai tersebut mengalami kecederaan di bahagian dada dan menerima 36 jahitan manakala seorang anggota cedera di kaki dan menerima lima jahitan.“Bilik Gerakan Ibu Pejabat Polis Daerah (IPD) Kulim menerima panggilan mengenai kes curi di sebuah pasar raya. Sepasukan polis diketuai Pegawai Risikan/Operasi, Bahagian Siasatan Jenayah IPD Kulim telah ke lokasi kejadian.“Setibanya di lokasi, didapati suspek telah melarikan diri dengan menaiki motosikal. Pasukan polis kemudiannya melihat suspek berhenti di hadapan sebuah rumah dan pegawai berkenaan telah memperkenalkan diri sebagai polis kepada suspek,” katanya, dalam kenyataan, hari ini.

(Ketua Polis Daerah Kulim, Supt Mohd Redzuan Salleh/ BERNAMA)

Beliau berkata selepas itu suspek berusia 82 tahun itu telah mengambil sesuatu di dalam raga motosikalnya dan terus menghayun senjata berkenaan ke arah pegawai itu hingga menyebabkan kecederaan pada bahagian dada.Suspek telah berjaya ditahan di lokasi kejadian oleh pasukan bantuan.Turut dirampas sebilah pisau pemotong kertas dan pelbagai barangan yang dicuri. Hasil semakan mendapati suspek mempunyai tiga rekod jenayah lampau bagaimanapun ujian awal air kencing mendapati suspek bebas dari pengaruh dadah.Katanya, kedua-dua anggota polis berkenaan kini menerima rawatan di Hospital Kulim.Kes disiasat mengikut Seksyen 307 Kanun Keseksaan (KK) kerana cubaan membunuh dan Seksyen 380 KK kerana mencuri.


103 nelayan ditahan dalam Op MARDOF

(Sebanyak 34 bot nelayan tempatan di lima sektor kawasan operasi meliputi perairan di seluruh negara turut ditahan)

KUALA TERENGGANU, 25 Julai- Seramai 103 nelayan termasuk 39 warga asing berjaya ditahan sepanjang operasi bersepadu Agensi Penguakuasaan Maritim Malaysia (Maritim Malaysia) dan Jabatan Perikanan Malaysia sejak awal tahun ini.Timbalan Ketua Pengarah (Operasi) Maritim Malaysia, Laksamana Madya (M) Hamid Mohd. Amin berkata operasi bersepadu dikenali Op MARDOF ini turut menahan 34 bot nelayan tempatan di lima sektor kawasan operasi meliputi perairan di seluruh negara.  Ujarnya, operasi sama turut berjaya menyita 525 unit peralatan menangkap ikan."Hasil rampasan dalam Op MARDOF itu dianggarkan bernilai lebih RM100,000 termasuk pelbagai jenis peralatan menangkap ikan dan hasil tangkapan.“Sepanjang tempoh operasi, pihak berkuasa telah melakukan 1,907 pemeriksaan di darat dan laut kerana melanggar syarat lesen di bawah Akta Perikanan 1985,” katanya pada sidang media Majlis Penutup Operasi Mardof (Op MARDOF) 2/2023 di sini, hari ini.

(Timbalan Ketua Pengarah (Operasi) Maritim Malaysia, Laksamana Madya (M) Hamid Mohd. Amin)

Selain operasi pemeriksaan dan penahanan di perairan negara, turut diadakan adalah pemeriksaan di jeti dan sesi libat urus bersama komuniti nelayan setempat yang penambahbaikan bagi operasi siri kedua ini.  Dalam pada itu, Timbalan Ketua Pengarah (Pengurusan) Jabatan Perikanan Malaysia, Wan Muhammad Aznan Abdullah berkata, operasi bersepadu ini memberikan impak yang positif dalam menangani kegiatan pencerobohan dan lain-lain kesalahan di bawah Akta Perikanan 1985.  Dalam perkembangan lain mengenai kapal kargo karam dan terbalik di perairan Pulau Burung, Kuching, Sarawak, APMM tidak menolak kemungkinan empat lagi kru masih terperangkap dalam kapal terbabit.Hamid berkata, pihaknya dimaklumkan pihak kapal terbabit akan memulakan operasi membuka struktur kapal memandangkan ia sudah terbalik."Setakat ini, empat daripada lapan kru kapal sudah kita temui dan diserahkan kepada pihak forensik bagi mengenal pasti identiti mangsa."Hanya empat yang kita belum ditemui dan kita percaya mungkin empat lagi kru masih berada dalam kapal itu," katanya.Tambah Hamid, walaupun tumpuan seterusnya mengesan mangsa dalam kapal terbabit, namun dalam masa sama rondaan juga diteruskan seperti biasa.


Cabar tindakan sita Rumah Bonda, kes dikembalikan ke Mahkamah Tinggi

PUTRAJAYA, 25 Julai - Mahkamah Rayuan memerintahkan permohonan semakan kehakiman bagi mencabar tindakan sita terhadap Rumah Bonda, dikembalikan untuk didengar di Mahkamah Tinggi.Panel tiga hakim Mahkamah Rayuan diketuai Datuk Seri Kamaludin Md Said dalam keputusan sebulat suara berkata terdapat merit dalam rayuan Pertubuhan Kebajikan Rumah Bonda Kuala Lumpur.Mahkamah turut bersetuju permohonan itu didengar secara substantif.

"Oleh itu, keputusan Mahkamah Tinggi sebelum ini diketepikan dan kebenaran diberikan kepada perayu untuk memulakan semakan kehakiman di mahkamah itu," kata beliau yang bersidang bersama-sama Datuk Mohd Nazlan Mohd Ghazali dan Datuk Collin Lawrence Sequerah dalam prosiding secara sidang video.Mahkamah turut menetapkan 8 Ogos ini untuk sebutan kes di Mahkamah Tinggi.Pengerusi Rumah Bonda, Siti Bainun Ahd Razali memfailkan permohonan itu pada 13 Ogos 2021 dengan menamakan Pengarah Jabatan Kebajikan Masyarakat (JKM) Wilayah Persekutuan serta Menteri Pembangunan Wanita, Keluarga dan Masyarakat sebagai responden pertama dan kedua.Siti Bainun mendakwa Notis Tindakan Sita yang dikeluarkan JKM pada 9 Julai 2021 terhadap pemohon dan pelaksanaan tindakan itu pada 12 Julai tahun sama adalah dipengaruhi desakan masyarakat susulan laporan media mengenai dakwaan berlaku penderaan terhadap Bella yang tular pada 5 Julai 2021.


Siasatan terhadap Jasmine Loo masih berjalan - Ayob Khan

KUALA LUMPUR, 25 Julai – Siasatan terhadap bekas peguam 1Malaysia Development Bhd (1MDB), Jasmine Loo Ai Swan masih dijalankan oleh Polis Diraja Malaysia (PDRM) sebelum diserahkan kepada Suruhanjaya Pencegahan Rasuah Malaysia (SPRM).Timbalan Ketua Polis Negara, Datuk Seri Ayob Khan Mydin Pitchay berkata ketika ini siasatan PDRM terhadap Jasmine masih lagi berjalan dan belum selesai.

"Setakat ini tidak ada perkembangan terbaru, kita masih dalam proses menyiapkan siasatan dan kalau ada perkembangan terbaru PDRM akan maklumkan," kata Ayob pada sidang media selepas Majlis Penyerahan Bendera bagi Kejohanan World Police and Fire Games, di Ibu Pejabat Polis Bukit Aman, di sini.Penahanan Jasmine Loo pada tujuh Julai lalu bagi membantu siasatan berhubung isu pemindahan dana 1MDB yang dilakukan secara haram.Sementara itu, mengenai siasatan penemuan dua botol plastik menyerupai bahan letupan yang diletakkan di kereta milik peguam dan aktivis sosial, Siti Kasim, Datuk Seri Ayob berkata berdasarkan laporan awal dari Unit Pemusnah Bom (UPB) memang terdapat bahan yang boleh menyebabkan kebakaran."Kajian terperinci akan dijalankan, jadi kita tunggu laporan penuh penganalisis makmal," kata Ayob.Setakat ini, polis telah merakam keterangan 12 saksi termasuk mangsa, pemilik bengkel, anggota keselamatan mahkamah dan anggota Jabatan Sukarelawan Malaysia (RELA)


Edar dadah: Seorang lelaki, dua wanita ditahan di Ipoh

(Pemeriksaan kenderaan di kawasan rumah menjumpai dadah jenis heroin seberat 10.7 kilogram (kg) dianggar bernilai hampir RM89,000)

IPOH, 25 Julai- Seorang lelaki dan dua wanita ditahan selepas disyaki terlibat dalam aktiviti pengedaran dadah di Jelapang, Ipoh, Ahad lalu. Suspek berusia 19 hingga 30 tahun itu, ditahan di hadapan sebuah rumah oleh sepasukan polis dari Jabatan Siasatan Jenayah Narkotik, Ibu Pejabat Polis Kontinjen, Perak. Ketua Polis Perak, Datuk Seri Mohd Yusri Hassan Basri berkata, pemeriksaan ke atas kenderaan di kawasan rumah tersebut menjumpai dadah jenis heroin seberat 10.7 kilogram (kg) dianggar bernilai hampir RM89,000. "Dua daripada suspek didapati positif dadah jenis Morphine manakala salah seorang lagi suspek mempunyai rekod kesalahan lampau. Selain itu kami turut menyita 22 unit barang kemas dan tiga buah kenderaan. Keseluruhan rampasan bernilai lebih RM281,000," katanya dalam satu kenyataan hari ini.

(Ketua Polis Perak, Datuk Seri Mohd Yusri Hassan Basri/ BERNAMA)

Ujar Mohd Yusri, sindiket dipercayai mula aktif mengedar dadah sejak September tahun lalu dengan dadah yang dirampas boleh digunakan oleh 15,000 orang penagih. Kes disiasat di bawah Seksyen 39B Akta Dadah Berbahaya 1952.  Dua suspek direman enam hari manakala seorang lagi suspek direman tiga hari bagi membantu siasatan.


"Skodeng" wanita, suspek warga asing diburu

SERDANG, 25 Julai - Polis sedang mengesan seorang lelaki warga asing disyaki menghendap seorang pekerja kedai serbaneka di Taman Sri Serdang.Ketua Polis Daerah Serdang, ACP A. A. Anbalagan berkata suspek dilaporkan sering memerhati dan mengganggu wanita itu di tempat kerja termasuk pada 22 Julai lalu kira-kira pukul 11 pagi.

Menurutnya, kejadian hendap itu dipercayai telah bermula sejak awal tahun ini dan menyebabkan emosi pengadu terganggu serta bimbang akan keselamatan dirinya.

"Suspek difahamkan bekerja sebagai pencuci kereta berhampiran tempat pengadu bekerja.Suspek telah berpindah ke tempat kerja baharu pada April lalu, namun suspek masih datang mengganggu," katanya menerusi kenyataan.Anbalagan berkata, kes disiasat mengikut Seksyen 507A Kanun Keseksaan atas kesalahan menghendap dan sabit kesalahan boleh dipenjara sehingga tiga tahun atau denda, atau kedua-duanya.


Polis cari penunggang motosikal ketuk kereta guna topi keledar

TAIPING, 25 Julai - Polis sedang mengesan seorang lelaki yang dipercayai mengetuk pintu sebuah kereta menggunakan topi keledar dalam satu insiden di JalanPokok Assam Tambahan, di sini.Video insiden berdurasi 42 saat itu tular di media sosial baru-baru ini.

Ketua Polis Daerah Taiping, Asisten Komisioner Razlam Ab Hamid berkata pihaknya telah menerima laporan daripada seorang lelaki tempatan berhubung kejadian itu semalam."Kejadian dipercayai berpunca daripada kesalahan lalu lintas yang mana penunggang motosikal tersebut secara tiba-tiba mengetuk kereta mangsa dengan menggunakan topi keledar sambil memarahi mangsa sehingga menyebabkan kerosakan pada bahagian pintu kereta," katanya menerusi kenyataan.Razlam berkata, kes disiasat mengikut Seksyen 427 Kanun Keseksaan dan usaha mengesan suspek sedang giat dijalankan bagi membantu siasatan


'Geng Kabel Mat Lee' curi kabel TM tumpas

(Sebahagian kabel TM yang dicuri 'Geng Kabel Mat Lee')

JOHOR BAHRU, 24 Julai- Polis Johor berjaya menumpaskan 'Geng Kabel Mat Lee' dengan tertangkapnya 13 suspek yang dipercayai aktif mencuri kabel milik Telekom Malaysia Berhad (TM) di sekitar kawasan Seri Alam, Pasir Gudang, di sini.

Kesemua suspek terdiri daripada empat lelaki warga tempatan dan sembilan lelaki warga asing berumur lingkungan 25 hingga 47 tahun itu dicekup pada Selasa lalu. Ketua Polis Johor, Datuk Kamarul Zaman Mamat berkata, salah seorang suspek merupakan pemilik premis lusuh yang dipercayai telah membeli kabel TM daripada kumpulan tersebut.  Salah seorang suspek juga mempunyai rekod jenayah lampau berkaitan penyalahgunaan dadah.  Polis turut merampas pelbagai pakaian kelengkapan kontraktor, sebuah lori, sebuah kereta, pelbagai peralatan memotong kabel dan sejumlah kabel TM.  Dalam masa sama, polis menahan empat lagi pemilik premis lusuh kerana gagal memberi keterangan berhubungan pemilikan barang-barang kepunyaan syarikat telco di dalam kedai mereka.  Kesemua suspek direman selama lima hari sehingga esok.

Beliau berkata, pihaknya berjaya menyelesaikan lapan kes curi kabel dengan tertangkapnya ahli geng tersebut yang mengakibatkan kerugian kira-kira RM800,000 kepada TM.  Kes disiasat mengikut Seksyen 39 dan Seksyen 379 Kanun Keseksaan.

Kamarul Zaman bercakap demikian dalam sidang media yang diadakan di Ibu Pejabat Polis Kontinjen (IPK) negeri itu di sini.

(Kamarul Zaman menunjukkan antara suspek curi kabel yang ditahan pihaknya)


Geng Topeng aktif pecah rumah tumpas

JOHOR BAHRU, 24 Julai - Geng Topeng yang aktif melakukan kegiatan pecah rumah di negeri ini membabitkan kerugian bernilai RM680,500 sejak Februari lalu tumpas dengan penahanan 11 individu.  Mereka ditahan dalam dua serbuan berasingan iaitu di hentian sebelah Simpang Renggam arah utara, di Lebuhraya Utara-Selatan dan Impian Residence Senibong di Masai, 13 Julai lalu.Ketua Polis Johor, Datuk Kamarul Zaman Mamat berkata kesemua suspek warga tempatan terdiri daripada lapan lelaki serta dua wanita berumur dalam lingkungan 20 hingga 44 tahun.

"Kita masih lagi menjalankan siasatan penglibatan suspek-suspek ini dalam kes-kes jenayah yang dilakukan di kontinjen lain."Kita percaya mereka juga melakukan di kontinjen lain kerana mereka bergerak dari daerah dan juga dari negeri ke negeri yang lain," katanya pada sidang media di IPK Johor, di sini. Beliau berkata, siasatan mendapati barang kemas curi itu akan diberikan kepada dalang kumpulan tersebut iaitu suspek lelaki berusia 43 tahun yang berasal dari Tumpat, Kelantan."Menerusi siasatan susulan, pihak polis berjaya menahan seorang lagi lelaki tempatan berusia 43 tahun di Machang, Kelantan yang menjadi dalang di sebalik kumpulan itu," katanya.Jelas Kamarul Zaman, lelaki berkenaan akan melebur barang kemas curi tersebut untuk dijadikan jongkong emas sebelum dijual dan siasatan mendapati mereka sudah bergiat aktif sejak Mei tahun ini."Tujuh daripada suspek mempunyai 43 rekod lampau berkaitan jenayah sementara dua daripadanya dikehendaki kerana kes jenayah dan dadah," kata Kamarul Zaman.Menerusi serbuan itu pihak polis katanya telah merampas dua pemutar skru, dua kereta jenis Perodua Bezza dan Perodua Myvi, peralatan pecah rumah, wang tunai, beberapa keping resit pajak gadai, jam tangan, pakaian serta telefon bimbit pelbagai jenama.Kes disiasat mengikut Seksyen 395 dan 397 Kanun Keseksaan dan kesemua suspek direman selama dua minggu bermula 13 sehingga 27 Julai ini.Tambah Kamarul Zaman, dengan tumpasnya Geng Topeng ini, 14 kes samun dan satu kes pecah rumah berjaya diselesaikan membabitkan daerah Johor Bahru, Kulai, Tangkak, Iskandar Puteri dan Seri Alam.


(Kesemua tertuduh mengaku tidak bersalah apabila pertuduhan dibacakan serentak di hadapan Hakim Azizah Ahmad)

IPOH, 25 Julai- 10 lelaki dihadapkan ke Mahkamah Sesyen Ipoh atas pertuduhan penyeludupan manusia melibatkan warga asing.  Pertuduhan membabitkan lima lelaki tempatan dan lima lelaki warga Indonesia.  Kesemua tertuduh mengaku tidak bersalah apabila pertuduhan dibacakan serentak di hadapan Hakim Azizah Ahmad.  Mengikut fakta kes, mereka didakwa melakukan penyeludupan seramai 35 migran warganegara Indonesia di kawasan kebun sawit Batu 10, Segari daerah Manjung pada 20 hingga 30 Jun 2023.  Kes disiasat mengikut Seksyen 26A Akta Anti Pemerdagangan Orang dan Anti Penyeludupan Migran (ANTIPSOM) 2007 yang dibaca bersama Seksyen 34 Kanun Keseksaan.  Jika sabit kesalahan boleh dijatuhi hukuman penjara sehingga 20 tahun atau denda atau kedua-duanya.  Kes dikendalikan Timbalan Pendakwa Raya, Afiqah Izzati Mazlan dan mahkamah menetapkan 25 September untuk sebutan kes. Tertuduh Tan Ke Huat 52 tahun, P. A. Suresh 38 tahun dan S. Sivalingam 47 tahun diwakili peguam Raja Segaran manakala S. Ananthan 48 tahun diwakili peguam Kashvinder Singh.  Selain itu, tertuduh Eko Rahmadani 22 tahun diwakili peguam Mohamad Khazali Yin.Erfanni 32 tahun, Mohd Johan Musa 38 tahun, Tuah 23 tahun, Siprianus Nahak Lutan 36 tahun dan Klau Norfrianus Erick 34 tahun tidak diwakili peguam.

(10 lelaki mengaku tidak bersalah dakwaan seludup manusia)


Penonton dakwa dipukul anggota JMF ketika perlawanan akhir Piala FA - Polis

JOHOR BAHRU, 24 Julai- Seorang penonton perlawanan akhir bola sepak Piala FA 2023 antara Johor Darul Ta’zim (JDT) dan KL City, mendakwa dirinya dipukul oleh anggota Johor Military Force (JMF).Ketua Polis Daerah Iskandar Puteri ACP Rahmat Ariffin dalam satu kenyataan mamklumkan, lelaki yang berusia 30 tahun itu turut mendakwa dirinya mengalami kecederaan dan telah membuat laporan di Balai Polis Sungai Besi, Kuala Lumpur, pada pukul 11.50 pagi, semalam.Beliau berkata mangsa yang pulang ke Kuala Lumpur mendapatkan rawatan, ditahan di wad Hospital Canselor Tuanku Muhriz (HCTM) Universiti Kebangsaan Malaysia (UKM)."Doktor mengesahkan mangsa mengalami kecederaan patah hidung, pendarahan di kepala dan mata kanan serta lebam seluruh badan.“Kes disiasat bawah Seksyen 326 Kanun Keseksaan (mendatangkan cedera parah dengan menggunakan senjata atau benda lain yang berbahaya),” katanya.Tambahnya, kes berkenaan masih dalam siasatan, orang ramai yang melihat kejadian itu dikehendaki tampil ke Bahagian Siasatan Jenayah Ibu Pejabat Polis Daerah (IPD) Iskandar Puteri untuk membantu siasatan.

(Ketua Polis Daerah Iskandar Puteri ACP Rahmat Ariffin)


Enam warga Indonesia dituduh bunuh rakan senegara


SPRM nafi tidak keluarkan notis minta Justin Lim tampil bantu siasatan

PUTRAJAYA, 24 Julai- Suruhanjaya Pencegahan Rasuah Malaysia (SPRM) menafikan mereka tidak pernah mengeluarkan sebarang notis kepada Ketua Pegawai Eksekutif Sersol Bhd, Datuk Justin Lim Hwa Tat, untuk tampil membantu kes siasatan SPRM.Menerusi satu kenyataan, SPRM memaklumkan, pihaknya telah berusaha mengesan Lim dengan pergi ke dua buah kediamannya di Kuala Lumpur pada 26 Jun untuk menyerahkan notis, namun salah sebuah premis tersebut telah dijual manakala sebuah lagi tidak dihuni olehnya.Pada hari sama (26 Jun), SPRM juga telah pergi ke pejabatnya di ibu negara dan Johor, namun Lim tiada di lokasi tersebut.Menurut kenyataan tersebut, hasil semakan dengan Jabatan Imigresen juga mendapati Lim telah meninggalkan negara pada Februari lepas, serta tiada rekod masuk kembali ke negara ini.“Sehubungan itu, SPRM telah mengeluarkan kenyataan media pada 12 Julai 2023 yang lengkap dengan nombor telefon serta emel pegawai penyiasat bagi mengesan Justin (Lim) dan kenyataan itu merupakan notis yang rasmi dan sah,” menurut kenyataan SPRM.Sementara itu, Lim dalam satu kenyataan semalam mendakwa, tidak mendapat sebarang notis daripada SPRM selepas menyenaraikan dirinya sebagai individu yang dikehendaki bagi membantu dalam siasatan.Lim juga dilaporkan berkata melantik Tetuan Gobind Singh Deo & Co untuk mewakili dirinya sebagai wakil undang-undang semasa proses siasatan.

(Ketua Pegawai Eksekutif Sersol Bhd, Datuk Justin Lim Hwa Tat)


Suami isteri direman bantu kes salah guna kuasa

(Kedua-dua suspek diiringi pegawai ketiba tiba di mahkamah)

KUALA TERENGGANU, 24 Julai- Sepasang suami isteri direman tiga hari bagi membantu siasatan kes penyalahgunaan jawatan untuk mendapatkan perolehan kerja di salah sebuah jabatan kerajaan di Terengganu. Suspek lelaki yang juga penjawat awam negeri itu disyaki mengesyorkan syarikat ibu bapanya yang diurus isterinya bagi mendapatkan perolehan kerja tersebut.  Kes salah guna kuasa itu dipercayai berlaku sejak 2019 lalu membabitkan perolehan kerja mencecah ratusan ribu ringgit. Terdahulu suspek lelaki tersebut ditahan semalam selepas isterinya yang berusia 40-an, ditahan ketika memberi keterangan di pejabat SPRM. Turut dirampas beberapa kenderaan mewah milik pasangan itu dianggarkan lebih RM100,000. Majistret Noor Mazrinie Mahmood membenarkan reman ke atas suspek sehingga Rabu ini. Ia bagi membolehkan siasatan lanjut mengikut seksyen 23 (1) akta Suruhanjaya Pencegahan Rasuah Malaysia 2009 dijalankan terhadap suspek.


Jadikan rumah sewa stor dadah, empat suspek diberkas

JOHOR BAHRU, 20 Julai- Empat lelaki disyaki terlibat sindiket mengedar dadah bernilai lebih RM4 juta ditangkap dalam tiga serbuan berasingan di Kluang, Johor, 17 Julai lalu.  Suspek berusia antara 22 hingga 30 tahun dipercayai menjadikan rumah sewa sebagai stor simpanan dadah, sebelum diedar ke pasaran.  Ketua Polis Johor, Datuk Kamarul Zaman Mamat berkata sindiket aktif sejak April lalu ditahan bersama 60 kilogram pelbagai jenis dadah. "Dalam operasi ini, pihak polis telah berjaya merampas sejumlah 54.33 kilogram dadah jenis ekstasi bernilai hampir RM4 juta."Selain itu, sebanyak 2.12 kilogram pil ekstasi berjumlah 7,923 bernilai hampir RM100,000."Turut dirampas pil erimin 5 (7,923), pil ekstasi (6,564 biji) bernilai RM143,000, 1.22 kilogram ketamine bernilai hampir RM80,000 dan juga dadah jenis ganja sebanyak 346 gram," katanya pada sidang media di Ibu Pejabat Polis Kontinjen Johor, di sini hari ini.

(Datuk Kamarul Zaman Mamat (tiga dari kiri) pada sidang media di Ibu Pejabat Polis Kontinjen Johor hari ini)

Hasil saringan urin mendapati tiga suspek positif dadah jenis ketamin manakala seorang lagi mempunyai rekod jenayah lampau. Turut disita, enam buah kereta, pelbagai barangan kemas dan wang tunai. Kesemua suspek direman selama tujuh hari hingga 24 Julai dan kes disiasat mengikut Seksyen 39B Akta Dadah Berbahaya 1952.


Selepas kes ceroboh dan rogol, buruh binaan didakwa kes amang seksual

IPOH, 20 Julai - Seorang buruh binaan yang sebelum ini mengaku bersalah atas pertuduhan merogol dan menceroboh rumah seorang wanita, hari ini dihadapkan ke Mahkamah Sesyen yang sama atas kesalahan melakukan amang seksual fizikal terhadap seorang kanak-kanak perempuan, April lepas.Tertuduh Hassan Ahmad, 43, yang juga seorang duda dan bapa kepada seorang anak, mengaku bersalah selepas pertuduhan dibacakan di hadapan Hakim Ainul Shahrin Mohamad.Mengikut pertuduhan, lelaki itu didakwa melakukan amang seksual fizikal ke atas seorang kanak-kanak perempuan berusia 11 tahun dengan cara memegang tangannya bagi maksud seksual, di tepi jalan berdekatan Dewan Rumah Pangsa Ashby Road di sini, kira-kira 1.30 tengah hari, 13 April lepas.Pertuduhan mengikut Seksyen 14(a) Akta Kesalahan Seksual Terhadap Kanak-kanak 2017 (Akta 792) yang memperuntukkan hukuman penjara sehingga 20 tahun dan sebatan jika sabit kesalahan.Kes dikendalikan Timbalan Pendakwa Raya Qurratu'aini Khalifah manakala tertuduh tidak diwakili peguam.Tertuduh tidak ditawarkan sebarang jaminan kerana sedang menjalani hukuman kes ceroboh, sementara kes rogol tersebut masih menunggu keputusan.Mahkamah kemudian menetapkan 16 Ogos depan sebagai tarikh sebutan semula kes, untuk serahan fakta kes dan keputusan.Pada 28 April, tertuduh didakwa di mahkamah sama atas pertuduhan merogol dan menceroboh rumah seorang wanita berusia 38 tahun di kuarters kakitangan awam, Jalan Kamarudin Isa, Fair Park di sini, antara pukul 10 malam, 17 April hingga 18 April lepas.Tertuduh mengaku bersalah terhadap semua pertuduhan itu. - BERNAMA


Wanita rugi lebih RM100,000 akibat penipuan percintaan

JOHOR BAHRU, 18 Julai - Seorang wanita tempatan berusia dalam lingkungan 40-an kerugian lebih RM100,000 dipercayai akibat ditipu seorang lelaki dalam satu penipuan percintaan dalam talian, sejak April lepas.Ketua Polis Johor Datuk Kamarul Zaman Mamat berkata wanita berkenaan yang bekerja di sebuah institusi pendidikan, telah mula berkenalan dengan lelaki berkenaan sejak penghujung bulan Mac selepas mendapat pesanan ringkas daripada suspek menerusi aplikasi Messenger, yang kemudiannya diteruskan menerusi aplikasi WhatsApp.Beliau berkata suspek kemudiannya memberitahu mangsa yang dia akan ke Malaysia bagi urusan tuntutan pampasan kematian bapanya di sebuah syarikat di Sarawak.Kamarul Zaman berkata pada pertengahan bulan April lepas, lelaki itu mendakwa telah sampai di Malaysia dan menghubungi mangsa bagi mendapatkan bantuan kewangan untuk membiayai kos penginapan dan juga bayaran kepada Bank Dunia untuk urusan pengeluaran wang berjumlah US$5.5 juta. “Mangsa turut dijanjikan sejumlah wang yang lumayan sekiranya dapat memberikan bantuan kewangan tersebut.Tertarik dengan tawaran yang diberikan, antara 11 April tahun ini sehingga 12 Jun lepas, mangsa telah melakukan 11 transaksi pemindahan wang daripada akaun miliknya ke dalam akaun bank yang diberikan suspek melibatkan jumlah keseluruhan RM142,080,” katanya.

(Ketua Polis Johor, Datuk Kamarul Zaman Mamat)

Kes itu disiasat di bawah Seksyen 420 Kanun Keseksaan.Beliau berkata Polis Kontinjen Johor telah menerima laporan sebanyak 64 kes penipuan dalam talian, melibatkan warga pendidik sebagai mangsa dengan kerugian lebih RM2.5 juta bagi tempoh 1 Januari tahun ini sehingga 15 Julai lepas.Justeru, beliau menasihati orang ramai agar jangan mudah terpedaya atau percaya pada individu yang baharu dikenali melalui media sosial terutama apabila berurusan secara dalam talian bagi mengelakkan mereka menjadi mangsa penipuan.- BERNAMA


Janin bayi ditemukan di loji kumbahan

(Janin yang ditemui tersangkut di sangkar perangkap sampah di loji kumbahan di sebuah apartment di Inanam/ Foto PDRM)

KOTA KINABALU, 18 Julai - Janin bayi yang masih bertali pusat ditemukan di loji kumbahan sebuah pangsapuri di Inanam, Kota Kinabalu, semalam.Ketua Polis Daerah Kota Kinabalu ACP Mohd Zaidi Abdullah memaklumkan janin bayi itu ditemukan oleh seorang pekerja pembersih kumbahan ketika ingin membuat pembersihan loji terbabit pada kira-kira pukul 9.30 pagi, sebelum melaporkan kejadian berkenaan.Berdasarkan siasatan awal, pekerja kumbahan itu memberitahu bahawa dia terlihat satu objek yang pada awalnya disangka anak patung di dalam sangkar perangkap sampah.Pekerja itu kemudian mengangkat sangkar tersebut dan mendapati ia adalah janin bayi dan bertindak mengeluarkannya kerana bimbang akan dihanyutkan arus deras air kumbahan sebelum memaklumkan hal tersebut kepada penyelia serta membuat laporan polis," katanya dalam kenyataan hari ini.Mohd Zaidi berkata pihak Jabatan Kecemasan Hospital Wanita dan Kanak-Kanak Sabah telah membuat pemeriksaan awal dan mengesahkan janin bayi berkenaan sudah tidak bernyawa.Katanya, jantina bayi malangf itu tidak dapat dipastikan, namun berkemungkinan ia adalah bayi lelaki.Mayat janin berkenaan telah dihantar ke unit forensik Hospital Queen Elizabeth I untuk proses bedah siasat.Kes disiasat mengikut Seksyen 318 Kanun Keseksaan.Orang awam yang mempunyai maklumat berhubung kes itu diminta menghubungi Inspektor Hatikah Ahmad di talian 016-8337243.


Tiga lelaki ditahan, lebih 200kg dadah dirampas

KUALA LUMPUR, 18 Julai- Polis berjaya membongkar taktik sindiket yang menyorokkan pelbagai jenis dadah dalam bungkusan sabun pencuci pakaian untuk mengaburi pihak berkuasa.Taktik itu dikesan selepas penahanan tiga lelaki tempatan dalam empat serbuan berasingan di sekitar Lembah Klang pada Khamis lalu.Pengarah Jabatan Siasatan Jenayah Narkotik Bukit Aman, Datuk Seri Mohd Kamarudin Md Din berkata hasil serbuan, 230.3 kilogram (kg) dadah bernilai lebih RM14 juta dirampas."Pecahan dadah adalah yg pertamanya methamphetamine 56kg, ketamin 20 kg, dan ekstasi 154.3 kg. Jumlah keseluruhan dadah yang kita rampas ini kalau digunakan oleh pihak penagih, adalah untuk seramai 861,335 orang penagih dadah," katanya.Kesemua suspek dipercayai berperanan sebagai koordinator, pembekal dan penjaga kedai dengan modus operandi menjadikan premis dan rumah kedai sebagai tempat menyimpan dadah sebelum diedar untuk pasaran tempatan.Ketiga-tiga suspek berumur lingkungan 32 hingga 61 tahun itu direman selama tujuh hari hingga 20 Julai.Kes disiasat bawah Seksyen 39B Akta Dadah Berbahaya 1952.

(Datuk Seri Mohd Kamarudin berkata polis berjaya membongkar taktik sindiket yang menyorokkan pelbagai jenis dadah dalam bungkusan sabun pencuci pakaian untuk mengaburi pihak berkuasa)


Wanita disyaki buang bayi pramatang, niat sembunyikan kelahiran

TAIPING, 17 Julai- Seorang wanita yang mendapatkan rawatan akibat pendarahan di Hospital Taiping disyaki membuang bayi perempuan pramatang di Kamunting, Taiping, Ahad lalu.  Ketua Polis Daerah Taiping, Asisten Komisioner Razlam Ab Hamid berkata, pihaknya menerima laporan daripada pihak hospital mengesyaki wanita berusia 22 tahun itu telah melahirkan seorang bayi dan membuangnya dengan niat mahu menyembunyikan kelahiran tersebut.  Beliau dalam satu kenyataan memaklumkan, sejurus menerima laporan itu, pihak polis bergegas ke tempat kejadian dan berjaya menemukan seorang bayi perempuan yang diletakkan di belakang rumahnya.  Bayi terbabit ditemui dalam keadaan dihurung semut dengan ditutupi dengan kain dan tuala.

(Ketua Polis Daerah Taiping, Asisten Komisioner Razlam Ab Hamid/ BERNAMA)

“Bayi tersebut telah dikejarkan ke Hospital Taiping dengan ambulans dan ditempatkan di Unit Rawatan Rapi Neonatal (NICU) Hospital Taiping dan kini berada dalam keadaan stabil,” katanya dalam kenyataan malam ini.Razlam berkata ekoran insiden itu, pihak polis telah membuka kertas siasatan di bawah Seksyen 317 Kanun Keseksaan iaitu mendedahkan dan membuang kanak-kanak yang umurnya kurang daipada 12 tahun oleh ibu bapa atau penjaganya.“Sekiranya disabitkan kesalahan boleh dihukum dengan penjara selama tempoh tujuh tahun atau denda atau kedua-duanya,” katanya.Razlam berkata hasil siasatan mendapati wanita itu belum berkahwin dan bekerja sebagai jurujual, dan kini sedang mendapatkan rawatan di hospital.


Peniaga rugi RM870,000, jadi mangsa pelaburan kripto tidak wujud

IPOH, 17 Julai- Seorang peniaga kerugian RM870,000 selepas ditipu sindiket pelaburan mata wang kripto yang tidak wujud.Ketua Polis Perak, Datuk Seri Mohd Yusri Hassan Basri berkata Bahagian Siasatan Jenayah Komersial Ibu Pejabat Polis Daerah (IPD) Kerian menerima laporan berhubung kejadian itu.Beliau berkata mangsa berusia 54 tahun itu telah dihubungi seorang wanita pada 24 Jun lalu yang memaklumkan dirinya memperoleh keuntungan besar dalam pelaburan mata wang digital itu.

(Ketua Polis Perak, Datuk Seri Mohd Yusri Hassan Basri/ BERNAMA)

Akibat terpedaya dengan kata-kata suspek, mangsa telah membuat bayaran permulaan sebanyak RM5,000."Selepas itu, suspek meminta mangsa melabur dalam jumlah lebih besar bagi mendapatkan keuntungan tinggi."Akibat terperdaya, mangsa dikatakan membuat beberapa transaksi ke dalam tiga akaun bank diberikan hingga mencecah RM870,000."Mangsa dikata dijanjikan keuntungan sebanyak RM1.5 juta. Suspek juga didakwa meminta bayaran proses sebanyak 30 peratus," katanya dalam satu kenyataan hari ini.Mangsa bagaimanapun menyedari dirinya ditipu sebelum membuat laporan polis semalam. Kes sedang disiasat mengikut Seksyen 420 Kanun Keseksaan.


Cekik adik hingga mati: Tiada pengakuan direkodkan tertuduh

AYER KEROH, 18 Julai- Seorang remaja lelaki dihadapkan ke Mahkamah Majistret Ayer Keroh atas pertuduhan membunuh adik kandungnya berusia sembilan tahun, dua minggu lalu.  Bagaimanapun tertuduh yang berusia 14 tahun hanya menunduk dan tiada pengakuan direkodkan sejurus pertuduhan dibacakan oleh jurubahasa mahkamah di hadapan Majistret Sharda Shienha Mohd. Suleiman.  Tertuduh didkawa melakukan kesalahan itu antara pukul 11.30 pagi hingga 12.35 tengah hari pada 5 Julai lalu di daerah Melaka Tengah.  Sabit kesalahan, boleh dikenakan hukuman mati mengikut Seksyen 302 Kanun Keseksaan.  Pendakwaan dikendalikan Timbalan Pendakwa Raya Muhamad Ehsan Nasarudin, manakala tertuduh tidak diwakili peguam.  Mahkamah memerintahkan tertuduh dihantar ke Hospital Permai di Tampoi, Johor bagi menjalani pemeriksaan psikiatri dan menetapkan tarikh 22 Ogos depan untuk sebutan semula kes.  Pada 6 Julai lalu, seorang kanak-kanak lelaki berusia sembilan tahun maut selepas dipercayai dicekik abang kandungnya di Kampung Bukit Piatu.  Kejadian tersebut disedari ibu mangsa yang melihat kejadian melalui rakaman televisyen litar tertutup (CCTV) yang diakses menggunakan telefon pintarnya sebelum meminta pertolongan jiran untuk memeriksa keadaan dua beradik itu.

(Seorang remaja lelaki dihadapkan ke Mahkamah Majistret Ayer Keroh atas pertuduhan membunuh adik kandungnya berusia sembilan tahun, dua minggu lalu)


Muhammad Sanusi akan didakwa di Mahkamah Sesyen Selayang esok

KUALA LUMPUR, 17 Julai - Menteri Besar Kedah Datuk Seri Muhammad Sanusi Md Nor akan didakwa di Mahkamah Sesyen Selayang esok.Menerusi semakan sistem mahkamah, penyandang kerusi Dewan Undangan Negeri (DUN) Jeneri, Kedah itu akan didakwa di dua mahkamah iaitu di hadapan Hakim Nor Rajiah Mat Zin dan Osman Affendi Mohd Shalleh pada 9 pagi.Media baru-baru ini melaporkan ucapan Muhammad Sanusi pada satu ceramah politik di Selangor yang dikatakan menghina institusi Diraja Selangor.Muhammad Sanusi dalam video ucapannya yang tular dikatakan menghina Sultan Selangor ketika membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor. Susulan itu pelbagai pihak tampil membuat laporan polis berhubung perkara itu.Pada 13 Julai, Ketua Polis Negara Tan Sri Razarudin Husain pada sidang media khas berkata Polis Diraja Malaysia (PDRM) telah membuka kertas siasatan terhadap Pengarah Pilihan Raya Perikatan Nasional itu berhubung kenyataannya yang didakwa menyentuh isu 3R (agama, kaum dan raja) dalam ceramah politiknya.Razarudin berkata siasatan berkaitan 3R itu dibuat mengikut Kanun Keseksaan, Akta Hasutan 1948 dan Akta Komunikasi dan Multimedia 1998. - BERNAMA

ARTIKEL BERKAITAN:SKMM tidak sekat, padam 'content' TikTok SanusiSurat kompaun RM500,000: Sanusi diminta beri penjelasanIsu 3R: Polis terima hampir 30 aduan terhadap SanusiTuduhan Sanusi, politik bukan bahan lawak - Ahmad Zahid


Rugi lebih RM600,000 akibat terpedaya pelaburan saham di Facebook

JOHOR BAHRU, 17 Julai- Seorang pekerja syarikat swasta kerugian RM672,491 kerana terpedaya dengan sindiket penipuan pelaburan saham.Ketua Polis Johor, Datuk Kamarul Zaman Mamat berkata, sindket menawarkan pelaburan saham kepada wanita berumur 42 tahun itu, untuk dilaburkan dalam Bursa Saham Malaysia.  Sindiket menjanjikan mangsa mendapat pulangan RM28,000 setiap bulan, hasil pelaburan. "Wanita itu kemudian membuat 14 transaksi pemindahan wang antara 30 Mei hingga 11 Julai lalu ke empat akaun bank dengan jumlah keseluruhan RM672,491."Selepas menyedari ditipu, mangsa membuat laporan di Balai Polis Kempas," katanya dalam satu kenyataan hari ini.

(Ketua Polis Johor, Datuk Kamarul Zaman Mamat/ BERNAMA)

Sementara itu, seorang wanita berumur 71 tahun kerugian RM202,800 akibat penipuan 'Phone Scam'.Mangsa membuat laporan di Balai Polis Skudai pada jam 10.55 pagi kelmarin. Sindiket, menyamar sebagai seorang inspektor, menghubungi warga emas itu dan memaklumkan kad kredit mangsa telah digunakan, mendorong mangsa memberikan maklumat akaun bank kepada suspek.  "Mangsa memaklumkan menerima mesej mendakwa kad kreditnya digunakan, lalu menelefon nombor diberi dan disambung kepada 'Inspektor Loh Thee How'."Mangsa memberikan maklumat akaun bank RHB miliknya kepada suspek dan selepas membuat semakan, jumlah wang akaun mangsa berkurangan RM110,000."Sebelum itu, antara 13 hingga 14 Julai, mangsa membuat lima transaksi dari akaun RHB ke akaun CIMB dan Hong Leong Bank dengan jumlah keseluruhan RM202,800," katanya.Kedua – dua kes disiasat mengikut Seksyen 420 Kanun Keseksaan.  -


Insiden gaduh, polis siasat kejadian babitkan dua individu

(Tangkap layar insiden pergaduhan yang tular di media sosial)

JOHOR BAHRU, 17 Julai- Polis membuka kertas siasatan berhubung insiden tular di media sosial semalam, memaparkan pergaduhan antara dua jiran di hadapan sebuah unit pangsapuri di Tampoi, di sini. Ketua Polis Daerah Johor Bahru Utara, Asisten Komisioner Balveer Singh berkata semakan mendapati insiden berlaku pada 14 Julai lalu.  Dua individu terlibat pergaduhan itu telah membuat laporan polis pada tarikh tersebut dan sudah diambil keterangan.  Polis turut mengambil keterangan daripada saksi bebas, yang tinggal berjiran dengan individu tersebut bagi membantu siasatan.  Punca pergaduhan masih dalam siasatan.  Kes disiasat mengikut Seksyen 324, 160, dan 427 Kanun Keseksaan.

(Kes disiasat mengikut Seksyen 324, 160, dan 427 Kanun Keseksaan/Foto fail)


Warga emas, anak tiri dituduh rogol remaja pada hari sama

(Suspek warga emas dan anak tirinya di pekarangan Mahkamah Sesyen Muar hari ini)

MUAR, 16 Julai- Seorang lelaki warga emas dan anak tirinya didakwa di Mahkamah Sesyen Muar hari ini atas pertuduhan merogol seorang remaja perempuan berusia 15 tahun, enam tahun lalu pada hari yang sama. Kedua-dua tertuduh berusia 77 dan 21 tahun mengaku tidak bersalah selepas pertuduhan dibacakan secara berasingan dihadapan Hakim Abu Bakar Manat.  Mengikut pertuduhan, tertuduh bekerja sebagai penghantar barang didakwa merogol seorang remaja di dalam sebuah kereta di Jalan Kinabalu, Kluang pada pukul 5.15 petang, 25 Mei 2017.  Selang sejam kemudian, warga emas itu pula dituduh merogol remaja sama di kawasan lapang, Kampung Abdul Rahman Yasin, Kluang, pada pukul 6.00 petang di dalam kereta yang sama.  Pertuduhan ke kedua-dua beranak itu dikemukakan mengikut Seksyen 376 (1) Kanun Keseksaan yang memperuntukan penjara 20 tahun dan sebatan jika disabit kesalahan.  Kes dikendalikan Timbalan Pendakwa Raya, Danial Munir.  Mahkamah mengenakan jaminan sebanyak RM12,000 terhadap anak tirinya dan RM15,000 kepada warga emas itu.  Hakim turut memerintahkan tertuduh diikat jamin dengan seorang penjamin dan perlu melapor diri di Balai Polis Kluang, setiap bulan.  Kes disebut semula 9 Ogos nanti.


Bapa mengaku rogol, amang seksual dua anak selama tujuh tahun

(Pesalah, 53, di pekarangan Mahkamah Sesyen Muar hari ini)

MUAR, 16 Julai- Seorang bapa mengaku bersalah di Mahkamah Sesyen Muar, Johor hari ini atas 19 pertuduhan merogol dan 11 pertuduhan amang seksual terhadap kedua-dua anak perempuannya sejak tahun 2017.

Pesalah, 53, membuat pengakuan itu selepas pertuduhan dibacakan dihadapan Hakim Abu Bakar Manat.  Mengikut pertuduhan, dia didakwa melakukan perbuatan merogol dari tahun 2018 sehingga 9 Julai lalu di dua buah rumah berasingan di Bakri Batu 5 dan Jalan Jeram Tepi, di sini. Bagi pertuduhan amang seksual, tertuduh didakwa melakukan kegiatan keji itu sejak 2017 hingga 4 Julai lalu di lokasi sama.  Pertuduhan ke atasnya dikemukakan mengikut Seksyen 376 (3) Kanun Keseksaan yang memperuntukan penjara 10 tahun dan sepuluh sebatan jika sabit kesalahan dan Seksyen 14 (a) Akta Kesalahan-kesalahan Seksual terhadap Kanak-Kanak 2017 dan dibicarakan bersama Seksyen 16 (1) akta yang sama.  Kes dikendalikan Timbalan Pendakwa Raya, Danial Munir yang tidak menawarkan jaminan dan memohon mahkamah untuk menetapkan satu tarikh bagi pihak pendakwaan menyediakan fakta kes serta tarikh jatuh hukum.  Hakim menetapkan 8 Ogos untuk tarikh hukuman.


JKDM Kelantan rampas rokok seludup bernilai lebih RM1.9 juta

(Wan Jamal (kiri) menunjukkan sebahagian kotak mengandungi rokok seludup yang dirampas di Jalan Kuala Kemasin, Bachok)

KOTA BHARU, 16 Julai- Jabatan Kastam Diraja Malaysia (JKDM) Kelantan berjaya mematahkan cubaan menyeludup rokok selepas merampas 2.5 juta batang rokok seludup bernilai lebih RM1.9 juta.Pengarahnya, Wan Jamal Abdul Salam Wan Long berkata ia menerusi serbuan dilakukan di Jalan Kuala Kemasin, Bachok Selasa lalu.  Beliau berkata serbuan dilakukan jam 1 pagi selepas menerima maklumat daripada Cawangan Risik Zon Timur, Pasukan Operasi dan Penguatkuasaan Kota Bharu. Hasil daripada serbuan tersebut, pihaknya mendapati lori ditinggalkan di tepi jalan berkenaan dan pemeriksaan mendapati terdapat kotak-kotak mengandungi rokok dengan nilai keseluruhan RM208,000.Sindiket dipercayai menyeludup masuk rokok tersebut dari Vietnam dengan menggunakan jalan laut di pesisir pantai.  Rokok tersebut kemudiannya dimuatkan ke dalam lori sebelum diedarkan di sekitar Lembah Klang.  "Serbuan yang dilakukan ke atas sebuah motolori jenis Isuzu di Jalan Kuala Kemasin, Bachok, Kelantan barang kes dianggarkan bernilai RM208,000 di pasaran tempatan. Siasatan masih diteruskan bagi mengesan pemilik barang dan motolori tersebut," katanya.

(Pengarah JKDM Kelantan, Wan Jamal Abdul Salam Wan Long)

Beliau berkata demikian ketika sidang media di pejabatnya di Kota Bharu, hari ini.  Ujarnya, kes disiasat mengikut Seksyen 135(1)(d) Akta Kastam 1967.Orang ramai boleh menyalurkan maklumat berkaitan sebarang aktiviti penyeludupan dengan menghubungi Talian Bebas Tol Kastam 1-800-88-8855 atau Pejabat Kastam yang terdekat di semua negeri.


Op Khas Samseng Jalanan: Polis keluar 236 saman

SEREMBAN, 16 Julai - Polis Negeri Sembilan mengeluarkan 236 saman dalam operasi bersepadu Op Khas Samseng Jalanan malam tadi.Operasi yang dilakukan di Lebuh Raya Seremban-Port Dickson itu bermula pada pukul 9.00 malam tadi hingga pukul 4.00 pagi itu, polis berjaya menyita enam buah motosikal atas pelbagai kesalahan.Manakala tiga individu ditahan dan disiasat di bawah Seksyen 42 (1) Akta Pengangkutan Jalan 1987 kerana menunggang secara berbahaya. Dalam pada itu, 11 saman dikeluarkan oleh Jabatan Alam Sekitar (JAS) Negeri Sembilan atas kesalahan pelepasan bunyi bising dari kenderaan. Op Khas Samseng Jalanan melibatkan enam pegawai dan 93 anggota daripada pelbagai agensi.


Remaja mengaku rogol, luar tabii kanak-kanak lembam

(Pesalah, 17, di pekarangan Mahkamah Sesyen Muar hari ini)

MUAR, 16 Julai- Seorang remaja lelaki mengaku bersalah di Mahkamah Sesyen Muar, Johor hari ini atas pertuduhan merogol, persetubuhan luar tabii dan amang seksual terhadap seorang kanak-kanak perempuan orang kurang upaya (OKU) lembam berusia 13 tahun sejak minggu lepas.

Remaja berusia 17 tahun itu membuat pengakuan selepas pertuduhan dibacakan dihadapan Hakim Abu Bakar Manat.  Mengikut pertuduhan pertama, dia didakwa merogol kanak-kanak tersebut di dalam sebuah kereta di hadapan sebuah kedai makan.  Bagi pertuduhan kedua, tertuduh didakwa melakukan persetubuhan yang bertentangan dengan aturan tabii tanpa kerelaan mangsa, manakala pertuduhan ketiga, dia dituduh melakukan amang seksual di tempat dan lokasi sama.  Pertuduhan mengikut Seksyen 376(2)(d) Kanun Keseksaan memperuntukkan hukuman penjara maksimum 30 tahun, Seksyen 377 Kanun Keseksaan memperuntukkan hukuman penjara maksimum 20 tahun dan sebatan, manakala Seksyen 14(d) Akta Kesalahan-Kesalahan Seksual terhadap Kanak-Kanak 2017 yang boleh dihukum penjara maksimum 20 tahun dan sebatan.  Kes dikendalikan Timbalan Pendakwa Raya, Danial Munir, manakala pesalah tidak diwakili peguam.  Hakim menetapkan 24 Julai ini untuk tarikh hukuman.


Sindiket penyeludupan sisik tenggiling antarabangsa tumpas

PUTRAJAYA, 15 Julai- Suruhanjaya Pencegahan Rasuah Malaysia (SPRM) berjaya menumpaskan sindiket penyeludupan dan pelupusan sisik tenggiling antarabangsa yang dipercayai turut menyogok penguat kuasa serta terbabit aktiviti pengubahan wang haramSPRM dalam kenyataan berkata serbuan dijalankan oleh Bahagian Pencegahan Pengubahan Wang Haram (AML) SPRM menerusi Op Jaguar di sebuah premis di Klang, Selangor dan di Kuala Lumpur semalam hasil maklumat diterima daripada agensi penguat kuasa dari Amerika Syarikat serta maklumat hasil risikan di United Kingdom dan Hong Kong.Menerusi serbuan di Klang, SPRM merampas hampir dua tan sisik haiwan itu yang bernilai kira-kira RM23.4 juta. Manakala di Kuala Lumpur pula rampasan membabitkan beberapa kenderaan mewah yang mempunyai kaitan dengan sindiket berkenaan.Susulan operasi tersebut seramai tujuh lelaki berusia antara 30 hingga 59 tahun membabitkan warganegara Malaysia, Bangladesh, Pakistan dan Nepal telah ditahan.Menurut sumber, kesemua suspek dipercayai ditahan di pejabat SPRM Selangor kira-kira jam 8.00 malam, semalam ketika hadir memberi keterangan.Susulan penahanan tersebut, Majistret A. Karthiyayini telah membenarkan tiga suspek direman selama 4 hari bermula hari ini sehingga 18 Julai 2023.Manakala seorang lagi suspek berusia 40-an direman selama dua hari sehingga 16 Julai 2023 setelah SPRM mengemukakan permohonan reman di Mahkamah Majistret Shah Alam, pagi ini.Sementara itu, Pengarah Bahagian Pengubahan Wang Haram dan Pelucuthakan Harta (AML) SPRM, Datuk Mohamad Zamri Zainul Abidin yang mengesahkan penahanan tersebut berkata, kes disiasat mengikut Seksyen 17(a) Akta SPRM 2009 dan Seksyen 4 (1) Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram (AMLATFPUAA) 2001.

(Sisik tenggiling dianggarkan seberat 1.8 tan yang ditemui di ruangan tingkat atas premis membuat tayar celup di Klang, Selangor)


KPDN Perak rampas pencuci pinggan tiruan, bernilai lebih RM41,000

IPOH, 14 Julai- Kementerian Perdagangan Dalam Negeri dan Kos Sara Hidup (KPDN) Perak berjaya merampas sejumlah cecair pencuci pinggan berjenama tiruan dengan anggaran nilai melebihi RM41,000 di Kawasan Perindustrian Perpaduan, Ipoh.Hasil serbuan menemukan sebanyak 8,419 botol berisi cecair pencuci pinggan berjenama tiruan, 6,000 liter sabun di dalam tangki dan 5,200 botol kosong berserta kotak yang disyaki menggunakan cap dagangan berdaftar secara salah.Ketua Pegawai Penguatkuasa KPDN Perak, Mohamed Aznanshah Khalid berkata ketika serbuan dilakukan, KPDN telah menemui dua orang pekerja tempatan sedang memproses produk tiruan tersebut.  Hasil maklumat awal mendapati kilang itu telah beroperasi sejak Oktober tahun lalu.  Dianggarkan sebanyak 1000 botol sehari dan dipasarkan kepada peruncit di sekitar negeri Perak dengan harga RM3.00 sebotol. Kes disiasat di bawah Akta Cap Dagangan 2019 di bawah kesalahan Seksyen 102 (1)(c) Akta Cap Dagangan 201.

(KPDN Perak rampas sejumlah cecair pencuci pinggan berjenama tiruan dengan anggaran nilai melebihi RM41,000 di Kawasan Perindustrian Perpaduan, Ipoh)


15 geng 'Ah Long' ditahan di Johor

JOHOR BAHRU, 14 Julai- 15 individu termasuk tiga wanita disyaki terlibat dalam aktiviti memberi pinjaman wang tanpa lesen atau 'Ah Long' diberkas polis, pada Khamis.Ia hasil serbuan serentak di 13 lokasi sekitar Iskandar Puteri dan Johor Bahru Utara.Ketua Polis Johor, Datuk Kamarul Zaman Mamat berkata kesemua suspek dipercayai menganggotai sindiket dikenali Kumpulan Ah Hao yang aktif sejak kebelakangan ini. Hasil serbuan, polis merampas tujuh kereta, 44 telefon pelbagai jenama, 22 keping kad bank dan 19 dokumen berkait urusan pinjaman. "Kesemua suspek kini direman tiga hari bagi membantu siasatan mengikut Seksyen 5 (2) Akta Pemberi Pinjaman Wang 1951," katanya pada sidang media di Ibu Pejabat Polis Kontinjen (IPK) Johor di sini, hari ini.

(Datuk Kamarul Zaman Mamat (tengah) pada sidang media di IPK Johor hari ini)

Sementara itu, Kamarul Zaman berkata polis turut menahan empat warga asing termasuk seorang wanita yang menjadikan rumah di Taman Perling, Johor Bahru sebagai lokasi membuat penipuan tawaran kerja, 26 Jun lalu.  Mereka menyasarkan mangsa di Singapura dengan nilai kerugian, SGD 2.9 juta. Tangkapan diserahkan kepada polis Singapura pada 30 Jun dan 5 Julai lalu.

219 kes jenayah seksual terhadap kanak-kanakDalam perkembangan lain, Kamarul Zaman memberitahu, sebanyak 219 kes jenayah terhadap kanak-kanak direkodkan di negeri ini, sejak 1 Januari hingga semalam.  Daripada jumlah tersebut, 103 kes sudah dituduh di mahkamah. "219 kes adalah satu jumlah yang besar dan daripada jumlah itu, 59 kes terlibat dengan rogol."Kanak-kanak dirogol amat malang sekali dan sumbang mahram sebanyak (20 kes), liwat (enam kes), penderaaan kanak-kanak (58 kes), buang bayi (tujuh kes) dan kesalahan seksual kanak-kanak (69 kes).

Daerah Seri Alam merekodkan kes tertinggi bagi penderaan dengan 17 kes, manakala 15 kes bagi kesalahan jenayah seksual terhadap kanak-kanak.


Seleweng, lebih 19,000 liter diesel dirampas

SUNGAI PETANI, 14 Julai- Lebih 19,000 liter diesel yang dianggarkan bernilai RM41,892 dirampas Kementerian Perdagangan Dalam Negeri dan Kos Sara Hidup Negeri Kedah.

Rampasan tersebut dibuat menerusi serbuan di sebuah stor kawasan perusahaan Sungai Lalang, Sungai Petani.Pengarah KPDN Kedah, Affendi Rajini Kanth berkata serbuan disebuah stor penyimpanan barang dan hasil pemeriksaan lanjut menemui tujuh unit IBC tank dan satu unit skid tank yang berisi minyak yang disyaki diesel.

(Hasil serbuan di sebuah stor kawasan perusahaan Sungai Lalang, Sungai Petani)

Nilai rampasan keseluruhan termasuk peralatan yang disyaki digunakan untuk tujuan penyelewengan dianggarkan sebanak RM65,842.Siasatan dijalankan di bawah Seksyen 21 Akta Kawalan Bekalan 1961.KPDN turut memberi amaran keras dan menegaskan bahawa kementerian tidak akan berkompromi dengan mana-mana pihak yang didapati terlibat dalam sindiket dan aktiviti penyelewengan barang kawalan.Ini termasuklah mendakwa mereka di mahkamah berdasarkan peruntukan undang- undang di bawah Akta Kawalan Bekalan 1961 (Akta 122) dan Akta Pencegahan Penggubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 AMLATFPUAA (Akta 613).


Simbah asid: Wanita warga emas dipenjara 12 bulan

(Saira Abdullah, 62 dijatuhi hukuman penjara 12 bulan oleh Mahkamah Majistret Selayang hari ini /BERNAMA)

SELAYANG, 14 Julai- Seorang wanita warga emas dijatuhi hukuman penjara 12 bulan oleh Mahkamah Majistret Selayang hari ini kerana menyimbah asid ke atas seorang lelaki warga Pakistan, di sini, minggu lalu.Majistret Chai Guan Hock menjatuhkan hukuman itu terhadap Saira Abdullah, 62, selepas dia mengaku bersalah mencederakan Inam Ullah, 37 sehingga mangsa mengalami kelecuran tahap satu di bahu kanan dan belakang badan.Kejadian berlaku di dalam lif Blok B Pangsapuri Laksamana Jaya, Kampung Laksamana, Batu Caves, Gombak, pada 1.10 pagi, 4 Julai lepas."Tertuduh telah mengaku bersalah dan menjimatkan masa dan kos mahkamah. Dengan mengambil kira faktor kepentingan awam dan keseriusan kesalahan, mahkamah menjatuhkan hukuman penjara 12 bulan bermula dari tarikh tangkap pada 9 Julai 2023," kata majistret itu.Wanita itu didakwa mengikut Seksyen 324 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada seksaan itu.

(Tangkap layar video tular individu menyimbah asid ke dalam lif di Pangasapuri Laksamana Jaya, Batu Caves)

Peguam Izleen Ismail dari Yayasan Bantuan Guaman Kebangsaan Selangor yang mewakili Saira merayu hukuman ringan dengan alasan anak guamnya, seorang mualaf kini dalam proses penceraian dengan suaminya selain mengalami kemurungan teruk serta menghidap penyakit darah tinggi."Wanita ini sudah 32 tahun berumahtangga dengan suaminya. Bagaimanapun, tiga tahun lepas, dia mendapat tahu bahawa suaminya mempunyai hubungan sulit dengan perempuan lain," kata peguam itu dan menambah anak guamnya tidak mempunyai rekod kesalahan lampau.Menurut Izleen, dalam kes ini, tertuduh mendakwa dia telah diprovokasi oleh mangsa (Inam) yang mahu berkawan dengannya walaupun lelaki itu sudah berkahwin."Tertuduh tidak boleh berfikir dengan betul dan mengambil tindakan sendiri (menyimbah cecair kimia) dan dia amat menyesali perbuatannya,” katanya.Timbalan Pendakwa Raya Wan Nur Iman Wan Ahmad Afzal memohon hukuman berat berbentuk pengajaran dikenakan terhadap tertuduh, mengambil kira kecederaan dialami mangsa kerana faktor kepentingan awam perlu mengatasi kepentingan peribadi tertuduh.Dalam prosiding sama, Saira mengaku tidak bersalah atas pertuduhan dengan sengaja mencederakan Jemilah Sabda, 60, isteri kepada Inam pada tempat, waktu dan tarikh sama, juga mengikut seksyen yang sama.Tertuduh dibenar diikat jamin RM4,000 dengan seorang penjamin dan 12 September ini ditetapkan untuk sebutan semula kes.


501 kondom tidak berdaftar dirampas

(Muralitharan berkata nilai rampasan dianggarkan berjumlah RM5,000)

SELANGOR, 14 Julai- Sebanyak 501 unit kondom yang dijual secara langsung dan dalam talian dirampas Pihak Berkuasa Peranti Perubatan (MDA) kerana tidak berdaftar bawah Kementerian Kesihatan Malaysia (KKM).Ketua Pengurus Eksekutif MDA, Muralitharan Paramasua berkata rampasan dibuat dalam serbuan bersama Polis Diraja Malaysia (PDRM) di sebuah premis di Taman Pekan Baru, Sg Petani, Kedah pada 13 Julai lalu.Nilai rampasan dianggarkan berjumlah RM5,000. Menurut beliau premis itu didapati telah beroperasi selama tiga tahun."Tahun ini sahaja kita telah membatalkan lebih kurang lima lesen membabitkan syarikat penjual atau pengeluar dan juga pengedar peranti perubatan," kata Muralitharan kepada media di sini. Kes disiasat bawah Seksyen 5(1) dan Seksyen 15 Akta Peranti Perubatan (Akta 737) kerana mengimport atau meletakkan peranti perubatan di dalam pasaran sebelum didaftarkan.Jika sabit kesalahan boleh dikenakan hukuman denda RM200,000 atau penjara sehingga tiga tahun atau kedua-duanya sekali.


Dua wanita beraksi 'Superman' di lebuh raya ditahan

IPOH, 14 Julai- Dua wanita yang aksi mereka tular kerana menunggang motosikal secara berbahaya termasuk melakukan aksi ‘Superman’ di Lebuhraya Utara-Selatan, ditahan polis semalam. Ketua Polis Daerah Muallim Superintenden Mohd Hasni Mohd Nasir berkata kedua-duanya telah menyerah diri di Bahagian Siasatan dan Penguatkuasaan Trafik, Ibu Pejabat Polis Daerah (IPD) Muallim pada 9.10 malam."Siasatan awal mendapati aksi mereka dirakamkan di Kilometer 375.9 arah utara pada Ahad lalu."Remaja berusia 18 dan 21 tahun itu menunggang dari Kuala Lumpur ke Ipoh. Apabila mereka sampai di kawasan rehat dan rawat Behrang kedua-dua suspek melakukan aksi ‘Superman’ iaitu meniarap di atas tempat duduk dan mencelah di antara kenderaan yang lain," katanya dalam kenyataan hari ini. Mohd Hasni memaklumkan kedua-dua mereka berasal dari Pulau Indah, Selangor dan masing-masing bekerja sebagai operator platform e-dagang dan pengasuh bayi.Kedua-duanya tidak mempunyai rekod jenayah.Pihak polis telah mengeluarkan saman ke atas mereka kerana kesalahan tiada lesen dan kes disiasat mengikut Seksyen 42(1) Akta Pengangkutan Jalan 1987.

(Tangkap layar aksi wanita yang menunggang motosikal secara berbahaya di Kilometer 375.9, Lebuh Raya Utara-Selatan arah utara yang tular di media sosial)


Ops Tapis Khas: 27 individu ditahan sekitar Pontian

(Antara individu yang ditahan dalam Ops Tapis Khas sekitar Pontian /FB Polis Daerah Pontian)

PONTIAN, 14 Julai- Seramai 27 individu ditahan di sekitar Pontian, Johor kerana disyaki terlibat aktiviti penyalahgunaan dadah.Penahanan dilakukan menerusi Ops Tapis Khas yang dijalankan dari 10 hingga 12 Julai lalu. Ketua Polis Daerah Pontian, Superintendan Mohammad Shofee Tayib memaklumkan, serbuan dijalankan di 19 lokasi, antaranya Pekan Nenas, Benut, Teluk Kerang, dan Kukup.  Saringan air kencing mendapati kesemua suspek positif dadah.

Polis turut merampas sejumlah 0.75 gram ganja dan 7.47 gram heroin dalam operasi tersebut. Hasil semakan mendapati lima daripada suspek dalam senarai orang dikehendaki polis.  Kes disiasat mengikut Akta Dadah Berbahaya 1952.


BANDARAYA MELAKA, 13 Julai- Polis berjaya menahan seorang lelaki warga Nepal yang disyaki membunuh rakan senegaranya dalam kejadian di Taman Merdeka Jaya, Batu Berendam Melaka.  Ketua Polis Daerah Melaka Tengah, Asisten Komisioner Christopher Patit berkata, pekerja kedai makan berusia 20 tahun itu ditahan dalam sebuah bas di hentian rehat Pedas Linggi, Negeri Sembilan.  Suspek dipercayai cuba melarikan diri ke arah utara selepas kejadian itu.  Katanya, pihak polis menerima makluman daripada majikan yang menemukan mayat mangsa, 32, di sebuah rumah kedai tiga tingkat di Taman Merdeka Jaya, yang dijadikan asrama pekerja.Majikan datang ke asrama tersebut, bagi mencari mangsa yang tidak hadir bekerja pada hari berkenaan.  Menurut beliau, sejurus tiba di lokasi polis menjumpai mayat lelaki di dalam tandas dengan keadaan berlumuran darah.Terdapat sebatang kayu dan kabel telefon berhampiran mayat tersebut.  "Hasil soal siasat mendapati, suspek tidak berpuas hati dengan mangsa yang dikatakan meminjam dan mencuri duit suspek serta lambat buka pintu setiap kali suspek pulang ke asrama.  "Suspek direman tujuh hari bermula hari ini bagi membantu siasatan dan satu kertas siasatan telah dibuka," kata Christopher kepada media di sini. Beliau turut meminta orang ramai agar tidak membuat sebarang spekulasi dan penyebaran berita palsu mengenai kejadian itu.

(Lelaki warga Nepal disyaki bunuh rakan senegara diitahan)


Polis Melaka patahkan cubaan seludup 40.76kg syabu

MELAKA, 12 Julai- Polis Melaka berjaya mematahkan cubaan menyeludup dadah ke negeri itu selepas merampas 40.76 kilogram dadah jenis syabu bernilai lebih RM1.34 juta. Ketua Polis Daerah Melaka Tengah, ACP Christopher Patit dalam satu kenyataan memaklumkan, dalam serbuan di kawasan pesisir Pantai Klebang pada 28 Jun lalu itu pihaknya turut menahan tiga lelaki warganegara Indonesia.  Pihaknya percaya dadah berkenaan untuk kegunaan 203,800 penagih.  "Serbuan dilakukan pihak polis selepas menerima maklumat awam mengenai pergerakan bot mencurigakan di kawasan Pesisiran Pantai Klebang pada pukul 10.30 malam.  "Hasil serbuan, tiga lelaki berumur antara 27 hingga 33 tahun yang berada di dalam bot ditahan,"menurutnya dalam kenyataan itu. Hasil ujian saringan awal mendapati kesemua suspek positif methamphetamine dan tidak mempunyai rekod lampau.  Kesemua suspek telah didakwa di Mahkamah Majistret Ayer Keroh pagi tadi bawah Seksyen 39B(1)(A) Akta Dadah Berbahaya 1952 dan Majistret Nabilah Nizam menetapkan 14 Ogos depan sebagai tarikh sebutan semula kes.

(Ketiga-tiga suspek dibawa ke mahkamah pagi tadi)


Bayi 22 bulan positif dadah

TAIPING, 12 Julai- Seorang bayi 22 bulan disyaki positif dadah jenis amphetamine dan methaphetamine.  Ketua Polis Daerah Taiping ACP Razlam Ab Hamid berkata susulan itu pihaknya menahan ibu mangsa bagi membantu siasatan.Ujian saringan awal ke atas wanita 22 tahun itu positif dadah jenis methaphetamine.  "Mangsa sebelum itu dihantar ke rumah neneknya oleh suspek kerana mahu membeli barang keperluan di kedai runcit berdekatan. Ketika mahu tidur, mangsa tiba-tiba menangis dan menunjukkan tingkah laku tidak terkawal.  "Suspek kemudian membawa anaknya ke hospital untuk pemeriksaan lanjut,"katanya.Ekoran daripada insiden tersebut, pihak polis telah membuka kertas siasatan bawah Seksyen 31(1)(a) Akta Kanak-Kanak 2001.

(Ketua Polis Daerah Taiping ACP Razlam Ab Hamid)


Polis belum terima laporan kes guru gigit murid

KOTA BHARU, 12 Julai- Polis Kelantan masih belum menerima sebarang laporan berkait dakwaan seorang murid lelaki yang dikatakan digigit pada bahagian mulut, telinga dan hidung oleh seorang guru lelaki di sebuah sekolah di negeri itu. Ketua Polis Kelantan, Datuk Muhammad Zaki Harun berkata, semakan telah dilakukan oleh pihaknya namun mendapati tiada laporan dibuat oleh keluarga mangsa setakat ini. Katanya, beliau menasihatkan ibu dan bapa kepada pelajar terbabit untuk tampil ke balai polis berdekatan bagi membuat laporan. "Kita cek dengan semua daerah, tiada laporan mengenai kejadian gigit itu, jadi kami masih lagi cuba dapatkan maklumat lebih lanjut daripada ibu bapa yang tularkan perkara itu seeloknya berhubung dengan balai polis berhampiran untuk menjelaskan apa sebenarnya yang berlaku kerana kalau tindakan sivil sekalipun tentunya laporan polis perlu dibuat,"kata Datuk Muhammad Zaki. Beliau berkata demikian pada sidang media di Ibu Pejabat Polis Kontinjen (IPK) Kelantan, Kota Bharu. Mengulas lanjut, Datuk Muhammad Zaki berkata, pihaknya bersedia menerima laporan dan membantu menyiasat kes itu dan mengambil tindakan sewajarnya terutama apabila melibatkan pelajar sekolah yang masih dibawah umur. Katanya, walaupun kemungkinan penyelesaian sudah dilakukan di peringkat Jabatan Pendidikan Negeri (JPN), namun jika ia sudah dibawa ke peringkat mahkamah seperti yang didakwa, seharusnya laporan polis perlu dibuat terlebih dahulu. Terdahulu, tular hantaran seorang wanita di laman sosial Facebook yang mendakwa anaknya digigit guru selain memaparkan video percakapan bukti kepada insiden berkenaan.

(Ketua Polis Kelantan, Datuk Muhammad Zaki Harun)


Tiga ditahan terlibat kes pecah masuk tadika

SUNGAI SIPUT, 12 Julai - Tiga lelaki ditahan kerana disyaki terlibat dengan kes pecah tadika di Sungai Siput.Ketua Polis daerah, Superitendan Mohd Khaizam Ahmad Shahabudin berkata suspek berusia antara 20 hingga 29 tahun. Susulan penahanan itu, Polis merampas beberapa barang kes antaranya sebuah kereta, barang elektrik dan peralatan disyaki digunakan semasa kejadian pecah tadika.  Kesemua suspek ditahan reman selama lima hari bermula 10 Julai.  Kes diklasifikasikan mengikut Seksyen 457 Kanun Keseksaan.


Bengang dituduh ambil dadah, lelaki bakar isteri

MANJUNG, 12 Julai- Gara-gara tidak puas hati dituduh mengambil dadah, seorang lelaki nekad membakar isterinya dalam kejadian di sebuah rumah di kawasan Kampung Bharu, Manjung Isnin lalu.  Ketua Polis Daerah, ACP Mohamed Nordin Abdullah dalam satu kenyataan memaklumkan, mangsa berumur 33 tahun disahkan meninggal dunia di Hospital Seri Manjung hari ini manakala bedah siasat akan dijalankan esok bagi mengetahui punca kematian. "Pada 10 Julai, pihak IPD Manjung telah menerima panggilan MERS 999 daripada seorang wanita memaklumkan adiknya iaitu suspek telah membakar isterinya di rumah di kawasan Kampung Bharu."Hasil siasatan mendapati punca kejadian adalah disebabkan suspek tidak berpuas hati dengan mangsa dan keluarganya kerana menuduh suspek mengambil dadah,"katanya. ACP Mohamed Nordin menambah, susulan itu satu tangkapan telah dibuat ke atas suami mangsa berumur 28 tahun di sebuah restoran di Lumut bersama barang rampasan.  "Suspek telah dibawa ke Mahkamah Majistret Manjung dan direman selama tujuh hari sehingga 18 Julai depan.  "Kes diklasifikasikan di bawah Seksyen 302 Kanun Keseksaan kerana membunuh,"katanya dalam kenyataan tersebut.

(Ketua Polis Daerah, ACP Mohamed Nordin Abdullah)


Wanita Thailand terlepas tali gantung

KOTA BHARU, 11 Julai- Seorang wanita berusia 41 tahun dibebas dan dilepaskan oleh Mahkamah Tinggi Kota Bharu, hari ini terhadap pertuduhan mengedar sebanyak 86.8 gram dadah jenis methapethamine, empat tahun lalu.Hakim Datuk Roslan Abu Bakar membuat keputusan itu selepas mendapati pihak pendakwaan gagal membuktikan kes prima facie terhadap tertuduh Rusneeda Beraheng yang juga warga negara Thailand.Tertuduh didakwa melakukan kesalahan itu di hadapan sebuah rumah tidak bernombor di Kampung Kubang Juluk, Rantau Panjang, Pasir Mas pada pukul 9.00 pagi, 4 September 2018.

Dalam penghakimannya, Datuk Roslan berkata pihak pendakwaan gagal membuktikan elemen kedua pertuduhan iaitu milikan, jagaan dan kawalan serta pengetahuan tertuduh terhadap dadah yang dijumpai di bawah kerusi kereta jenis Proton Pesona.Beliau berkata, elemen ketiga iaitu pengedaran dadah secara automatik gagal kerana elemen kedua tidak berjaya dibuktikan.Pendakwaan dikendalikan Timbalan Pendakwa Raya, Aida Fatimah Abd Jabar Abdul Rahman manakala tertuduh diwakili peguam Ahmad Nizam Mohamed.Rusneeda didakwa mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta yang sama yang memperuntukkan hukuman gantung sampai mati, jika sabit kesalahan.


Pecah tabung masjid: Dua lelaki ditahan reman empat hari

(Datuk Ahmad Dzaffir (tengah) dalam sidang akhbar di Ibu Pejabat Polis Kontinjen Negeri Sembilan)

SEREMBAN, 11 Julai- Dua lelaki masing – masing berusia 25 dan 29 tahun ditahan sekitar kawasan Kuala Pilah dan Jempol berikutan lapan kes pecah tabung masjid dan surau yang melibatkan kerugian RM4,000 di kawasan berkenaan.Menurut Ketua Polis Negeri Sembilan, Datuk Ahmad Dzaffir Mohd Yussof, kedua- dua suspek mempunyai rekod jenayah lampau melibatkan kesalahan mencuri motosikal dan dadah."Modus operandi suspek ialah dengan bertindak mengait wang di dalam tabung masjid dan juga memotong mangga tabung tersebut menggunakan pemotong," katanya dalam sidang akhbar di Ibu Pejabat Polis Kontinjen Negeri Sembilan, di sini pada Isnin.Menurutnya, polis turut merampas beberapa barangan yang digunakan untuk memecah tabung masjid iaitu pemotong besi, pemotong paip dan sebatang dawai besi warna hitam.

(Barangan yang dirampas polis ketika suspek ditangkap)

Turut dirampas iaitu sebuah kenderaan jenis Proton Iswara Aeroback dan dua kunci kenderaan."Suspek telah direman empat hari bermula pada 10 Julai hingga 13 Julai ini dan kes disiasat di bawah Seksyen 457 Kanun Keseksaan," katanya.


'Geng Casa' samun bersenjatakan parang akhirnya tumpas

SEREMBAN, 10 Julai - Polis berjaya mematahkan kegiatan 'Geng Casa' yang dikesan aktif melakukan samun bersenjatakan parang di sekitar Negeri Sembilan dengan penahanan lapan suspek baru-baru ini.Kesemua suspek dipercayai melakukan pecah rumah teres di sekitar Seremban, Nilai, Jempol dan Kuala Pilah dengan nilai kerugian mencecah lebih RM550,000.Ketua Polis Negeri Sembilan, Datuk Ahmad Dzaffir Mohd. Yussof berkata, kesemua suspek lelaki warga tempatan berusia 23 hingga 36 tahun itu ditahan dalam beberapa serbuan di negeri ini dan Selangor dari 1 hingga 8 Julai lalu melalui 'Op Casa'."Modus operandi mereka adalah menyasarkan rumah teres yang mudah dipecah masuk pada waktu malam atau awal pagi dengan memanjat pagar dan bersenjatakan parang serta bertopeng dengan kebanyakan mangsa diikat."Lima daripada suspek mempunyai rekod jenayah membabitkan samun, curi, khianat, mencederakan manusia, ugutan jenayah dan merusuh menggunakan senjata tajam. Mereka dikatakan bergiat aktif sejak awal 2023," katanya pada sidang media di sini, hari ini.Polis turut merampas pelbagai barang antaranya lapan telefon bimbit, sebuah peti besi yang dipercayai kes yang dilaporkan media di Kuala Pilah sebelum ini, dua rangka kenderaan yang dibakar, dua kenderaan dan beberapa hasil samun serta peralatan pecah rumah."Mereka berpakaian gelap, bersenjata tajam, memakai sarung tangan dan bertopeng bagi mengelak dikenali mangsa," katanya.Menurutnya, dengan tertangkapnya semua suspek, pihaknya berjaya menyelesaikan 14 kes dengan 10 kes dilaporkan di negeri ini, tiga di Selangor dan satu di Perak."Mereka direman selama lima hari bermula 7 hingga 11 Julai. Kes disiasat mengikut Seksyen 395 dan 397 Kanun Keseksaan," katanya.

(Hasil barang rampasan Geng Casa/FOTO Polis Negeri Sembilan)


Polis Kedah terima 23 laporan terhadap Lim Guan Eng

ALOR SETAR, 10 Julai - Polis Kedah menerima sebanyak 23 laporan berhubung kenyataan Pengerusi DAP, Lim Guan Eng yang didakwa menyentuh isu berkaitan bangsa, agama dan raja (3R).Ketua Polis Kedah, Datuk Fisol Salleh berkata, siasatan berhubung laporan terbabit dilakukan oleh Unit Siasatan Jenayah Terkelas (USJT) D5 Jabatan Siasatan Jenayah (JSJ) Bukit Aman.“Kes disiasat di bawah Seksyen 4(1) Akta Hasutan 1948, Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.“Polis Kedah sekali lagi mengingatkan orang ramai agar tidak menyentuh isu sensitif 3R ini khususnya yang ditularkan di media sosial kerana ianya boleh menggugat keharmonian dan kesejahteraan negeri ini,” katanya dalam kenyataan hari ini.

Semalam, Bukit Aman melalui kenyataan berkata, laporan polis yang diterima itu berkaitan kenyataan Guan Eng yang dipercayai menyentuh isu 3R dengan mendakwa 'gelombang hijau' bakal memusnahkan tokong dan menafikan hak agama di Pulau Pinang.Kenyataan itu dipercayai diucapkan beliau semasa berucap dalam program 'Tian Fu Gong Bai Long Wang Singapore - Malaysia Tour 2023' di Tokong Batu, Jelutong, Pulau Pinang pada 7 Julai lalu.Fisol berkata, orang ramai juga dinasihatkan tidak membuat sebarang spekulasi dan memainkan isu terbabit sehingga menimbulkan kegusaran dalam kalangan masyarakat."Polis tidak akan teragak-agak untuk mengambil tindakan tegas ke atas sesiapa yang mengambil kesempatan atas isu sensitif ini," katanya.Tambahnya, apatah lagi dalam menghadapi Pilihan Raya Dewan Undangan Negeri (PRU DUN) tidak lama lagi, polis memohon kerjasama orang ramai untuk mematuhi undang-undang agar proses PRU DUN berjalan dan keamanan negeri Kedah dapat dikekalkan.

BERITA BERKAITAN:Lim Guan Eng disiasat sentuh isu 3RPRU DUN, jangan sentuh isu 3R- KPNElak jadikan sensitiviti 3R, modal politik menjelang pilihan rayaTindakan tegas kepada individu sebar sentimen 3RTimbulkan sentimen 3R, tindakan tegas menanti pelaku - KPNKKD, Sarawak sepakat isu 3R perlu ditangani sebaiknyaBukit Aman tubuh pasukan khas siasat kes babitkan 3RBoleh berkarya di media sosial, jangan sentuh sensitiviti 3R- FahmiJangan muat naik kandungan berbaur kebencian elemen 3R - MCMC


Samun warga emas: Pekebun sawit dipenjara lapan tahun, sebatan

(Nazry mengaku bersalah di Mahkamah Sesyen Kota Tinggi kerana merompak warga emas di Felda Air Tawar 4, awal bulan ini)

KOTA TINGGI, 10 Julai- Seorang pekebun kelapa sawit dipenjara lapan tahun dan sekali sebatan selepas mengaku bersalah di Mahkamah Sesyen Kota Tinggi, kerana merompak warga emas di Felda Air Tawar 4, awal bulan ini.Tertuduh, Nazry Mohamad Mokhtar, 37 tahun membuat pengakuan itu selepas pertuduhan dibacakan di hadapan Hakim Hayda Faridzal  Abu Hasan.Mengikut pertuduhan, bapa empat anak itu dituduh merompak seutas gelang tangan emas sehingga mendatangkan kecederaan terhadap seorang warga emas berusia 60 tahun.Kesalahan dilakukan di Felda Air Tawar 4, Kota Tinggi pada 2 Julai lalu.Hakim memerintahkan hukuman dilaksana bermula dari tarikh tangkapan.Pendakwaan dikendalikan Timbalan Pendakwa Raya, Muhammad Irsyad Mardi dan Ahmad Khairuddin Khalid manakala tertuduh diwakili peguam, Hilmi Sulaiman Salahuddin.


Lelaki didakwa tunggang motosikal lawan arus sebabkan kematian penunggang Ducati

KUALA LUMPUR, 10 Julai - Seorang pemandu lori dihadapkan ke Mahkamah Majistret Ampang hari ini atas pertuduhan menunggang motosikal dengan cara melawan arus sehingga menyebabkan seorang penunggang motosikal berkuasa tinggi maut di Lebuhraya Bertingkat Sungai Besi-Ulu Kelang (SUKE), 14 Jun lepas.Mudzyadaha Mohammad, 42, yang mengalami patah tangan kanan mengaku tidak bersalah selepas pertuduhan terhadapnya dibacakan di hadapan Majistret Amalina Basirah Md Top.Mengikut pertuduhan, bapa tiga anak itu didakwa menunggang motosikal dengan cara melawan arus yang berbahaya kepada orang awam sehingga menyebabkan kematian Ahmad Fadzil Omar Azaddin, 64, di kilometer 22.2 Lebuhraya SUKE, pada 1.10 tengah hari.Pertuduhan dikemukakan mengikut Seksyen 41 (1) Akta Pengangkutan Jalan 1987 (Akta 333/87) dan boleh dihukum di bawah peruntukan akta sama, yang membawa hukuman penjara minimum lima tahun dan maksimum 10 tahun serta denda tidak kurang RM20,000 dan maksimum RM50,000 selain hilang kelayakan memegang atau mendapatkan lesen memandu tidak kurang lima tahun dari tarikh sabitan, jika sabit kesalahan.Timbalan Pendakwa Raya Annur Athirah Amran memohon jaminan RM15,000 dengan seorang penjamin dan tertuduh perlu menyerahkan pasport kepada mahkamah serta melaporkan diri di balai polis berhampiran sehingga kes selesai.Peguam daripada Yayasan Bantuan Guaman Kebangsaan Izleen Ismail memohon jaminan rendah kerana tertuduh merupakan Orang Kurang Upaya (OKU) yang mengalami masalah mental serta menerima bantuan daripada Jabatan Kebajikan Masyarakat.“Fakta ini disahkan menerusi surat rujukan yang dikeluarkan oleh seorang doktor di Hospital Kajang. Ini membuktikan bahawa semasa kejadian tertuduh tidak dapat berfikir dengan waras mengakibatkan berlakunya perlanggaran berlawanan,” katanya.Menurut Izleen, tertuduh mengalami masalah itu kerana beliau telah kehilangan kerja sebagai pemandu kereta api sehingga menyebabkannya mengalami tekanan.

“Akibat daripada kesempitan wang dan faktor ekonomi yang meruncing, tertuduh mengalami tekanan yang bertambah pada setiap hari kerana beliau memandu lori yang berpendapatan RM2,200 sebulan dan menyara tiga orang anak manakala isterinya tidak bekerja.“Sehubungan itu, saya mohon mahkamah memerintahkan tertuduh dihantar ke Hospital Bahagia Ulu Kinta, Perak untuk pemeriksaan mental,” kata Izleen.Amalina Basirah membenarkan tertuduh diikat jamin RM10,000 dengan seorang penjamin selain menyerahkan lesen memandu kepada mahkamah sehingga kes selesai dan menetapkan 10 Ogos ini untuk sebutan kes.“Mahkamah memerintahkan tertuduh menjalani pemeriksaan mental di Hospital Bahagia,” katanya.Sementara itu, anak mangsa iaitu Muhammad Hafidz, 36, yang hadir pada prosiding hari ini ketika ditemui pemberita berkata beliau menyerahkan kepada mahkamah untuk memutuskan kes yang membabitkan bapanya itu.“Hanya Allah sahaja yang tahu bagaimana perasaan saya ketika ini kerana hilang orang yang paling rapat dalam hidup saya,” kata anak sulung daripada empat beradik itu.Sebelum ini media melaporkan, Ahmad Fadzil meninggal dunia selepas terjatuh dari jejambat Lebuhraya SUKE dengan ketinggian 30 meter akibat mengelak daripada melanggar sebuah motosikal yang melawan arus.Allahyarham yang menunggang motosikal jenis Ducati Panigale, maut di lokasi kejadian dan rakaman kamera litar tertutup kejadian berkenaan tular menerusi media sosial. - BERNAMA

ARTIKEL BERKAITAN: Suspek lawan arus di SUKE serah diri


Kes dera: Pengurus, guru taska ditahan reman seminggu

IPOH, 10 Julai - Seorang pengurus dan dua guru sebuah taska ditahan reman bagi membantu siasatan kes dera di Taman Meru Perdana 2, di sini.Ketua Polis Daerah Ipoh, Asisten Komisioner Yahaya Hassan berkata ketiga-tiga suspek wanita berusia antara 26 hingga 51 tahun itu ditahan Jumaat lalu selepas merakam percakapan di Ibu Pejabat Polis (IPD) Ipoh susulan laporan polis yang dibuat seorang daripada bapa mangsa.

"Pada 6 Julai lalu pihak polis menerima laporan daripada seorang lelaki yang memaklumkan bahawa anaknya mengalami kecederaan pada bahagian lengan kiri semasa diambil dari taska itu disyaki didera oleh guru di pusat jagaan berkenaan," kata Yahaya menerusi kenyataan.Katanya, sehingga kini polis telah menerima sebanyak lima laporan polis daripada ibu bapa, membabitkan lima orang kanak-kanak dalam lingkungan umur setahun hingga dua tahun yang dijaga oleh pihak taska berkenaan.Kesemua mereka direman selama tujuh hari sehingga 14 Julai depan bagi membantu siasatan. Kes disiasat mengikut Seksyen 31 (1) Akta Kanak-kanak 2001 iaitu kerana menganiayai kanak-kanak dengan cara yang mungkin akan menyebabkannya mengalami kecederaan fizikal.


Pukul anjing, dua suspek diburu polis

(Tangkap layar video tular tindakan dua lelaki sedang memukul anjing menggunakan batang kayu)

BAYAN LEPAS, 10 Julai- Dua lelaki disyaki menyerang anjing yang terjatuh dari longkang di Kampung Teluk Tempoyak, Batu Maung, kini diburu polis.Ia susulan kejadian tular menerusi video yang tersebar menyaksikan suspek menyerang 'sesuatu' dipercayai anjing, menggunakan kayu di kawasan semak.Ketua Polis Daerah Barat Daya, Superintendan Kamarul Rizal Jenal, berkata pihaknya mengesan video berkenaan pada jam 6 petang semalam, yang disiarkan menerusi artikel di media sosial.

(Ketua Polis Daerah Barat Daya, Superintendan Kamarul Rizal Jenal/ BERNAMA)

Katanya, video terbabit turut memaparkan keterangan 'Tidak cukup dilanggar motosikal, anjing tidak berdosa diseksa dua lelaki durjana sampai mati'."Menerusi video itu, dua lelaki dilihat sedang menyerang sesuatu menggunakan kayu di kawasan semak."Saksi kemudian membuat laporan polis bagi siasatan dan tindakan lanjut. Siasatan awal mendapati kejadian berlaku pada jam 8.38 malam, Sabtu lalu," katanya menerusi kenyataan hari ini.Menurutnya, saksi kejadian bertindak merakam perbuatan suspek menggunakan telefon bimbit miliknya dan menghantar rakaman itu kepada rakannya yang tinggal di Petaling Jaya sebelum ditularkan melalui akaun Twitter.Kamarul Rizal berkata, usaha bagi mengesan suspek masih diteruskan dan kertas siasatan berhubung kejadian juga sudah dibuka.Kes disiasat mengikut Seksyen 29(1) Akta Kebajikan Haiwan 2015."Tindakan tegas akan diambil ke atas individu yang mendera atau memukul haiwan tanpa alasan munasabah dan orang ramai juga diingatkan supaya berhenti daripada menularkan video berkenaan," katanya.


(Bahan bukti yang digunakan dalam pergaduhan/PDRM)

PONTIAN, 10 Julai- Gara-gara hutang RM20 empat lelaki ditahan polis di Taman Megah, Pontian, Johor , 4.45 petang semalam, kerana terbabit dalam pergaduhan.Ketua Polis Daerah Pontian, Superintendan Mohammad Shofee Tayib berkata, pergaduhan berlaku di dalam kawasan loji kumbahan."Kesemua suspek berumur lingkungan 22 hingga 50 tahun, cedera ringan dalam insiden itu."Turut dirampas, sebatang paip yang digunakan dalam pergaduhan," kata Mohammad Shofee kepada media di sini.Kes disiasat mengikut Seksyen 148 Kanun Keseksaan.

(Bergaduh disebabkan hutang RM20 empat lelaki ditahan polis/PDRM)


Operasi samseng jalanan: Lapan penunggang remaja ditahan

(Lapan remaja ditahan menerusi Op Samseng Jalanan di sekitar ibu negara/FOTO Polis Kuala Lumpur)

KUALA LUMPUR, 9 Julai- Ghairah mahu menunjuk adegan 'Superman' ketika berkonvoi di ibu negara mengundang padah apabila dicekup polis.Mereka terdiri daripada lapan penunggang motosikal yang ditahan kira-kira jam 3 pagi menerusi Op Samseng Jalanan kerana melakukan aksi berbahaya.Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh berkata, operasi itu membabitkan pegawai dan anggota JSPT Kuala Lumpur telah dilaksanakan di Lebuhraya Bertingkat Ampang-Kuala Lumpur (AKLEH) dan Lebuhraya Duta-Ulu Kelang (DUKE)."Lapan penunggang berusia 17 hingga 21 tahun ditahan untuk siasatan di bawah Seksyen 42(1) Akta Pengangkutan Jalan 1987," katanya.Dalam pada itu, Op Hormat Undang-Undang Jalan Raya yang dijalankan JSPT Kuala Lumpur dengan kerjasama Jabatan Alam Sekitar (JAS) dan Jabatan Pengangkutan Jalan (JPJ) bermula jam 11 malam, Sabtu bertindak menyita 10 motosikal dan satu kereta.Daripada jumlah itu, tiga kereta dan satu motosikal ialah kenderaan diguna warga asing.Polis turut mengeluarkan 153 saman atas pelbagai kesalahan, manakala JAS (5 notis) dan JPJ (104 notis).

(Polis mengeluarkan 153 saman atas pelbagai kesalahan dalam Op Samseng Jalanan)


Polis Kelantan panggil tujuh saksi, siasat kes tembak

(Ketua Polis Kelantan, Datuk Muhammad Zaki Harun)

KOTA BHARU, 9 Julai- Polis Kelantan telah memanggil tujuh orang saksi bagi membantu siasatan berhubung kes rumah banglo dan kereta milik seorang penjawat awam yang ditembak di Kampung Guntong Kok Lanas, Kota Bharu, kelmarin.Ketua Polis Kelantan, Datuk Muhammad Zaki Harun berkata,tindakan itu bagi membolehkan pihaknya mengetahui motif sebenar kejadian.Beliau berkata pihaknya sedang memproses beberapa maklumat baharu yang telah diterima dan akan menyelesaikan kes berkenaan dalam masa terdekat."Setakat ini kita telah menerima beberapa maklumat baharu berkait dengan kes tersebut. Polis akan cuba selesaikan kes ini dengan melihat dari semua sudut."Kami amat memandang serius mengenai perkara ini kerana ianya menggambarkan sesuatu yang tak kena dalam kalangan masyarakat bagaimana membolehkan seseorang berada di situ dan melepaskan tembakan jadi apa-apa pun perkembangan  kita akan maklumkan dari semasa ke semasa," katanya.Beliau ditemui pemberita pada Program Fitrah Aidiladha Bank Rakyat bersama Polis Diraja Malaysia (PDRM) Kontinjen Kelantan di IPK Kelantan, Kota Bharu.

(Muhamad Zaki (kiri) bersama Mohamed Al Namiri (tengah) menyampaikan sumbangan semasa Program Fitrah Aidiladha Bank Rakyat di Kota Bharu)

Hadir sama, Ketua Wilayah Kelantan, Terengganu, Mohamed Al Namiri Che Man.Pada Sabtu, media melaporkan rumah dan kenderaan milik seorang penjawat awam di Kampung Guntong, Kok Lanas di sini dipercayai ditembak dalam kejadian jam 11.59 malam, pada Jumaat.


Padah acu parang, pemandu lori ditahan

GURUN, 9 Julai- Padah mengacukan parang ketika insiden pertelingkahan seorang pemandu lori ditahan polis.Kejadian yang tular itu berlaku di stesen minyak di kawasan Rehat dan Rawat (RnR) Gurun setelah suspek berselisih faham dengan pemandu kenderaan pacuan empat roda.Ketua Polis Daerah Kuala Muda, ACP Zaidy Che Hassan berkata suspek berusia 35 tahun ditahan di Bandar Utama, Sungai Petani selepas pihaknya menerima laporan berkaitan kejadian itu.Hasil siasatan mendapati, kejadian berlaku petang, 1 Julai lalu.

(Ketua Polis Daerah Kuala Muda, ACP Zaidy Che Hassan)

Sebelum kejadian, suspek yang memandu lori keluar dari hentian Bukit Kobah, Pendang telah berselisih faham dengan seorang lelaki yang memandu kereta jenis Ford Ranger yang telah membunyikan hon terhadap suspek.Perselisihan tersebut berterusan sehingga ke stesen minyak berkenaan.Hasil soal siasat, suspek mengatakan telah diugut oleh pemandu Ford Ranger dan suspek telah mengeluarkan sebilah parang yang disimpan di dalam lorinya.Suspek telah membuat laporan polis pada pukul 5.14 petang semalam.Polis kini sedang mengesan pemandu Ford Ranger dan saksi kejadian bagi membantu siasatan.Kes disiasat dibawah Seksyen 506 Kanun Keseksaan; Seksyen 6 (1) Akta Bahan Kakisan Letupan dan Senjata Bahaya 1958; dan Seksyen 233 Akta Komunikasi dan Multimedia 1998.Orang ramai yang mempunyai maklumat diminta menghubungi Inspektor Sabri Salamat di talian 014-6727927 atau menghubungi mana-mana balai polis terdekat.


Maritim tahan sebuah bot fiber bersama 18 bubu naga di perairan Perak

KUALA KURAU, 9 Julai - Seorang lelaki tempatan ditahan Agensi Penguatkuasaan Maritim Malaysia (Maritim Malaysia) bersama 18 unit bubu naga di kedudukan 0.2 batu nautika barat Kuala Gula, di sini pada Sabtu.Pengarah Zon Maritim Kuala Kurau, Komander Maritim Mohd Najhan Azman Hamid berkata bot gentian kaca (Fiber) yang dinaiki lelaki tersebut telah ditahan sekitar pukul 10.30 pagi.

"Setelah merapat dan diperiksa, anggota operasi mendapati bot itu dikendalikan sendirian oleh seorang nelayan tempatan berumur 42 tahun serta memiliki lesen yang sah."Namun, hasil pemeriksaan lanjut telah menemukan sebanyak 18 unit bubu naga di atas geladak utama bot yang disyaki digunakan sebagai alat menangkap ikan," kata Mohd Najhan menerusi kenyataan.Beliau berkata, lelaki berkenaan ditahan untuk siasatan lanjut manakala bot dan 18 unit bubu naga yang dirampas dibawa ke Jeti Zon Maritim Kuala Kurau untuk tindakan lanjut.Kes disiasat di bawah Seksyen 11(3)(b) Akta Perikanan 1985 kerana memiliki dan disyaki menggunakan peralatan menangkap ikan tanpa lesen sah.


Taktik 'phone scam' menular, penyelia syarikat rugi ratus ribu

IPOH, 8 Julai- Seorang penyelia syarikat swasta kerugian RM217,000 selepas diperdaya sindiket penghantaran barang menggunakan taktik penipuan panggilan (phone scam).Ketua Polis Perak, Datuk Seri Mohd Yusri Hassan Basri berkata panggilan tersebut diterima ketika mangsa berada di rumahnya di Teluk Intan, 26 Jun lalu.Mangsa berusia 38 tahun terpedaya apabila dia terbabit dengan kes pengubahan wang haram dan pemerdagangan manusia.Suspek yang menyamar sebagai anggota polis kemudian mengarahkan kesemua wang simpanan mangsa dimasukkan ke dalam enam institusi kewangan tempatan bagi tujuan siasatan.Pemindahan wang dibuat bermula 27 hingga 30 Jun.Mangsa menyedari ditipu selepas menceritakan perkara tersebut kepada rakannya kerana berasa takut dan bimbang.Kes disiasat mengikut Seksyen 420 Kanun Keseksaan.

(Ketua Polis Perak, Datuk Seri Mohd Yusri Hassan Basri)


Penganggur mengaku tidak bersalah hina Sultan Johor dan keluarga

JOHOR BAHRU, 9 Julai - Seorang penganggur mengaku tidak bersalah di Mahkamah Sesyen Johor Bahru hari ini atas dua pertuduhan melakukan komunikasi jelik terhadap Sultan Johor dan Keluarga Diraja Johor, dua tahun lalu. Tertuduh, Reymi Abdul Rahim, 43 tahun, membuat pengakuan itu selepas pertuduhan ke atasnya dibacakan dihadapan Hakim VM Mabel Sheela.Berdasarkan kedua-dua pertuduhan, dia secara sedar menerusi akaun twitternya telah melakukan komunikasi jelik terhadap Sultan Johor dan keluarga Diraja Johor dengan niat menyakiti hati orang lain.

Kedua-dua hantaran itu dibacakan pengadu pada 8 Oktober 2021 pada pukul 12 tengah hari di sebuah premis perniagaan di Kota Southkey, Johor Bahru.Pertuduhan ke atasnya dikemukakan mengikut Seksyen 233 (1)(a) Akta Komunikasi Multimedia 1998 (Akta 588) yang memperuntukkan denda RM50,000 atau penjara setahun atau kedua-duanya dan boleh didenda selanjutnya RM1,000 bagi setiap hari kesalahan itu selepas pensabitan.Kes dikendalikan Timbalan Pendakwa Raya, S. Thiviya manakala tertuduh diwakili peguam, Jihad Syahida Nadia Zakaria dan Nurhazneena Zureen Mohamad Hanafiah.Sebutan semula kes ialah pada 21 Ogos nanti.


Mayat lelaki perut terbelah, leher digantung batu disyaki mangsa bunuh

NIBONG TEBAL, 8 Julai - Mayat seorang lelaki disyaki mangsa bunuh ditemukan terapung di laut dengan tangan dan kaki terikat berhampiran di Jeti Bagan Bukit Tambun di sini, pagi semalam.Mangsa juga ditemukan dengan perut terbelah dan lehernya diikat dengan bongkah batu.Ketua Polis Daerah Seberang Perai Selatan Supt Ng Ah Thiam berkata mayat tanpa sebarang pengenalan diri itu ditemukan kira-kira 11.45 pagi oleh orang awam sebelum memaklumkan kepada pihak polis.Beliau berkata mangsa ditemukan memakai baju t-shirt berkolar lengan pendek berwarna merah yang tertera 'Us Pizza' dan seluar boxer berwarna hitam jenama Roxy.“Hasil pemeriksaan pada mayat lelaki itu mendapati tangan dan kakinya diikat dengan tali manakala leher dalam keadaan terikat dengan tali bersama sebongkah batu."Pemeriksaan turut menemukan terdapat kesan belahan di bahagian perut mangsa dipercayai dicederakan dengan menggunakan senjata tajam."Polis tidak menolak kemungkinan lelaki itu dibunuh sebelum dibuang ke laut,” katanya dalam kenyataan hari ini.Menurutnya, mayat sudah dihantar ke Jabatan Forensik Hospital Sungai Bakap (HSB) untuk bedah siasat."Kertas siasatan dibuka mengikut Seksyen 302 Kanun Keseksaan kerana bunuh," katanya.Katanya, orang ramai yang mempunyai maklumat keas atau kehilangan ahli keluarga boleh tampl menghubungi Pegawai Penyiasat Kanan Asisten Superintendan (ASP) Mohd Hafiz Mohd Noor di talian 019-4650777 atau hotline IPD Seberang Perai Selatan 04-5858222.


Premis proses dadah diserbu, enam lelaki ditahan

IPOH, 7 Julai - Enam lelaki ditahan di sebuah premis selepas dipercayai terlibat dengan aktiviti memproses dadah di Jelapang, Ipoh,  Rabu lalu.Ketua Polis Perak, Datuk Seri Mohd Yusri Hassan Basri berkata kesemua suspek berumur lingkungan antara 32 hingga 57 tahun, ditahan, bersama pelbagai jenis dadah bernilai lebih RM672,000.Katanya, polis turut merampas cecair disyaki dadah jenis methamphetamine dianggarkan seberat 47.58 liter selain dadah jenis sama seberat 155 gram dan heroin 52.3 gram.

"Ujian saringan kencing mendapati keenam-enam suspek mendapati kesemua mereka positif dadah jenis methamphetamine dan morfin. Hasil semakan juga mendapati semua suspek mempunyai rekod kesalahan lampau jenayah dan dadah," katanya dalam sidang media di perkarangan IPK Perak, di sini, hari ini.Tambah Mohd Yusri, siasatan mendapati, sindiket mula aktif dengan aktiviti memproses dadah sejak awal tahun 2023 dan dadah yang dirampas boleh digunakan seramai 180,000 orang penagih.Turut dirampas pada serbuan itu ialah peralatan memproses dadah serta sebuah lori dan empat buah motosikal dengan nilai keseluruhan rampasan berjumlah lebih RM748,000.Kesemua suspek katanya direman tujuh hari bermula lima Julai hingga 11 Julai bagi membantu siasatan mengikut Seksyen 39B Akta Dadah Berbahaya 1952.


KPDN Perak bongkar taktik seleweng diesel bersubsidi

(Sindiket penyelewengan diesel bersubsidi tumpas selepas diserbu KPDN di Taman Pengkalan Pertama/KPDN Perak)

IPOH, 7 Julai- Kementerian Dalam Negeri dan Kos Sara Hidup (KPDN) Perak menumpaskan kegiatan penyelewengan diesel bersubsidi menggunakan lori tangki air dalam serbuan di Taman Pengkalan Pertama, Ipoh, semalam.Serbuan dilakukan pada 1 tengah hari di sebuah stor di dalam kawasan penyelenggaraan bahan binaan tanpa nombor di taman perumahan berkenaan turut menemui 2,400 liter diesel.Ketua Pegawai Penguatkuasa KPDN Perak, Mohamed Aznanshah Khalid memaklumkan, operasi berkenaan dijalankan hasil maklumat daripada orang awam serta risikan yang dijalankan selama seminggu di sekitar Ipoh.Katanya, seorang lelaki tempatan berusia 33 tahun dipercayai penjaga premis turut ditahan untuk siasatan lanjut.

Turut ditemui di premis itu adalah sebuah pam penyedut minyak dan sebuah lori yang digunakan untuk membeli diesel."Modus operandi sindiket itu adalah membeli diesel pada harga subsidi menggunakan lori tangki air secara berulang sekitar lapan hingga 10 kali dengan anggaran 2,000 liter sehari di beberapa stesen minyak sekitar Ipoh.Mereka cuba mengaburi pihak berkuasa menggunakan lori tangki air sebelum memindahkan diesel ke tangki simpanan dan dikumpulkan di kawasan stor terbabit," katanya dalam kenyataan, hari ini.Menurutnya, semua barangan terbabit iaitu diesel, lori dan pam penyedut minyak disita dengan nilai rampasan dianggarkan bernilai RM87,960.Kes disiasat mengikut Akta Kawalan Bekalan 1961 dan Peraturan-peraturan Kawalan Bekalan 1974.


(Nilai keseluruhan rampasan dianggarkan berjumlah lebih RM313,000 dan empat buah lori disita termasuk dua lori tangki)

PAKA, 6 Julai- Hasil risikan selama sebulan, Kementerian Perdagangan Dalam Negeri Dan Kos Sara Hidup (KPDN) Terengganu dengan kerjasama Polis Diraja Malaysia (PDRM) berjaya menumpaskan satu sindiket penyelewengan diesel bersubsidi menerusi Ops Tiris.Pengarah KPDN Negeri Terengganu Saharuddin Mohd Kia berkata empat serbuan berasingan dilakukan di tiga buah stesen minyak dan sebuah stor pengumpulan minyak diesel di sekitar Paka, Dungun dan Kerteh, Kemaman.  Nilai keseluruhan rampasan dianggarkan berjumlah lebih RM313,000 dan empat buah lori disita termasuk dua lori tangki.  Tiga individu warga tempatan berumur lingkungan 20an yang mengaku pemandu lori ditahan bagi membantu siasatan.  "Itu dalam siasatan kita seperti mana yang saya maklumkan tadilah. sebab kita pun tak tahu dimana lokasi jualan dia, kepada siapa dijual tu dalam siasatan."Dia kadangkala, kita ada terima juga aduan-aduan daripada pihak stesen sendiri, kadangkala ada pihak tertentu yang nak ambil, dimarahi dan sebagainya."Jadi kita minta kepada pihak stesen jangan bekerjasama dengan pihak-pihak yang ambil kesempatan dalam keadaan sekarang ini," kata Saharuddin kepada media di sini. Terdahulu, serbuan dilakukan 11 anggota penguatkuasa KPDN Terengganu dan 12 anggota PDRM dari ibu pejabat negeri, ibu pejabat daerah Dungun dan Kemaman. Kes disiasat bawah Seksyen 21 Akta Kawalan Bekalan 1961 serta dibacakan bersama Peraturan 21 (1), Peraturan-Peraturan Kawalan Bekalan 1974.Sabit kesalahan, pesalah boleh dikenakan denda sehingga RM1 juta atau penjara tidak melebihi tiga tahun atau kedua-dua sekali. Manakala bagi syarikat, hukuman denda sehingga RM2 juta.

(Saharuddin berkata Ops Tiris tumpas sindiket penyelewengan diesel bersubsidi)


Suspek  sindiket dadah ditemui maut gantung diri

GEORGETOWN, 6 Julai-Seorang lelaki yang disyaki terlibat dalam sindiket pengedaran dadah ditemui maut di lokap Ibu Pejabat Polis Daerah (IPD) Seberang Perai Selatan (SPS), Pulau Pinang awal pagi hari ini.Ketua Polis Pulau Pinang, Datuk Khaw Kok Chin berkata, suspek warga tempatan berusia 40 tahun itu ditemui maut oleh pegawai polis yang bertugas kira-kira pukul 10 pagi selepas dipercayai menggantung diri di jeriji besi lokap berkenaan."Mayat suspek tidak mempunyai kesan-kesan jenayah. Daripada CCTV polis, kita yakin suspek mengambil tindakan menggantung diri."Kita akan ikut prosedur akan menyiasat perkara tersebut", katanya di dalam sidang media di Ibu Pejabat Polis Kontinjen Negeri (IPD) di sini.Mengulas mengenai kejayaan polis menumpaskan sindiket pengedaran dadah yang turut dianggotai oleh suspek terbabit, Kok Chin berkata, polis menjalankan empat serbuan dan merampas pelbagai jenis dadah termasuk seberat 12.72 kilogram bernilai RM116,000.Jelasnya, hasil risikan mendapati sindiket itu telah bergiat aktif mengedar dadah sejak awal tahun ini untuk pasaran tempatan dan kesemua suspek ditahan reman selama tujuh hari bermula hari ini sehingga 12 Julai untuk siasatan lanjut di bawah Seksyen 39B Akta Dadah Berbahaya 1952.

(Ketua Polis Pulau Pinang, Datuk Khaw Kok Chin)


Tipu warga emas: Penganggur mengaku tidak bersalah

GEORGETOWN, 6 Julai - Seorang pengganggur mengaku tidak bersalah di Mahkamah Majistret George Town, atas pertuduhan memperdayakan seorang wanita warga emas untuk menyerahkan kad pengeluaran wang automatik (ATM) miliknya kira-kira dua bulan lalu.Tertuduh, Chin Chun Hong, 45 tahun, membuat pengakuan itu selepas pertuduhan terhadapnya dibacakan di hadapan Majistret Nur Melati Diana Abdul Wahab.Mengikut pertuduhan, lelaki itu didakwa melakukan transaksi pengeluaran wang sebanyak RM5,863 menggunakan kad ATM wanita berkenaan, selepas mendorong mangsa menyerahkan kad kredit ATM Maybank miliknya kepada tertuduh.Tertuduh, didakwa melakukan perbuatan itu di sebuah bank di Arked Ria, Kompleks Tun Abdul Razak, 28 Mei lalu pada pukul 12.24 tengah hari.Bagi perbuatan itu, tertuduh didakwa melakukan kesalahan itu di bawah Seksyen 420 Kanun Keseksaan yang memperuntukkanhukuman penjara maksimum 10 tahun serta sebatan.Mahkamah menetapkan jaminan sebanyak RM10,000 dan mengarahkan tertuduh melaporkan diri di balai polis berdekatan setiap dua minggu.Pendakwaan dikendalikan Timbalan Pendakwa Raya, Nurul Atikah Asharaf Ali.Tertuduh tidak diwakili peguam.Mahkamah kemudian menetapkan 2 Ogos depan sebagai tarikh sebutan semula kes dan lantikan peguam.


Rasuah dan pengubahan wang haram: Bekas pegawai kanan KBS dipenjara 15 tahun, didenda RM284.2 juta

KUALA LUMPUR, 6 Julai - Bekas Setiausaha Bahagian Kewangan, Kementerian Belia dan Sukan (KBS) Otman Arsahd hari ini dijatuhi hukuman penjara 15 tahun dan didenda berjumlah RM284.2 juta selepas didapati bersalah oleh Mahkamah Sesyen di sini atas 32 pertuduhan salah guna kedudukan dan mengemukakan tuntutan palsu serta 64 tuduhan pengubahan wang haram, 11 tahun lepas.Hakim Kamarudin Kamsun menjatuhkan hukuman itu terhadap Otman, 64, selepas mendapati pihak pendakwaan berjaya membuktikan kes melampaui keraguan munasabah di akhir kes pembelaan.“Setelah mahkamah mendengar keterangan bersumpah daripada kesemua saksi-saksi dan meneliti kesemua eksibit serta hujahan dikemukakan, mahkamah memutuskan bahawa pihak pembelaan gagal menimbulkan keraguan munasabah terhadap kes pendakwaan."Oleh itu, tertuduh didapati bersalah dan disabitkan atas kesemua pertuduhan yang dikenakan terhadapnya," kata Kamarudin.Bagi 17 kesalahan membabitkan tuntutan palsu, mahkamah memerintahkan Otman dipenjara berjumlah 243 tahun dan didenda RM190 juta atau dipenjara 119 bulan, sekiranya gagal membayar denda manakala bagi 15 tuduhan salah guna kedudukan, lelaki itu dipenjara 85 tahun dan didenda RM10.8 juta atau dipenjara 125 bulan, sekiranya denda gagal dibayar.Sementara itu, bagi 64 pertuduhan menerima wang hasil daripada aktiviti haram, mahkamah memerintahkan Otman dipenjara antara tiga bulan dan 11 tahun dan didenda berjumlah RM83.4 juta atau dipenjara 934 bulan, sekiranya denda gagal dibayar.Bagaimanapun, Kamarudin mengarahkan kesemua hukuman penjara itu berjalan secara serentak bermula hari ini, menjadikannya selama 15 tahun.Hakim itu juga membenarkan permohonan peguam Muhammad Rafique Rashid Ali, yang mewakili Otman untuk menangguhkan pelaksanaan hukuman denda dan penjara itu dengan syarat wang jaminan ditambah sebanyak RM300,000 dengan seorang penjamin.

(Bekas Setiausaha Bahagian Kewangan KBS, Otman Arsahd, 64, (kanan) hari ini didapati bersalah/FOTO BERNAMA)

Sebelum ini, tertuduh dijamin RM250,000 dengan seorang penjamin.Kamarudin mengarahkan jaminan RM100,000 dibayar hari ini dan baki selebihnya iaitu RM200,000 dibayar sebelum atau pada Isnin depan.Pada 31 Mac 2016, Otman didakwa atas 32 pertuduhan salah guna kedudukan dan mengemukakan tuntutan palsu membabitkan nilai RM38.4 juta di Pejabat Majlis Sukan Negara, Kompleks Sukan Negara, Bukit Jalil di sini antara 28 Feb 2012 hingga 18 Nov 2015.Bagi 17 kesalahan membabitkan tuntutan palsu, pertuduhan dikemukakan mengikut Seksyen 18 (a) Akta Suruhanjaya Pencegahan Rasuah Malaysia (SPRM) 2009, manakala 15 lagi pertuduhan salah guna kedudukan dibuat mengikut Seksyen 23(1) akta sama.Pada 21 April 2016, Otman didakwa atas 64 pertuduhan menerima wang berjumlah RM16,623,000 hasil daripada aktiviti haram ke dalam akaun Maybank, RHB dan CIMB Berhad menerusi cek antara 7 Mac 2012 hingga 11 Dis 2015.Dia dituduh melakukan kesalahan itu di beberapa lokasi berbeza antaranya RHB Bank cawangan Presint 8, Putrajaya; Menara Maybank Jalan Tun Perak dan Maybank Jalan Raja.Pertuduhan dikemukakan mengikut Seksyen 4(1) (b) Akta Pencegahan Pengubahan Wang Haram dan Pencegahan Pembiayaan Keganasan Dan Hasil Daripada Aktiviti Haram 2001 yang membawa hukuman penjara sehingga 15 tahun atau boleh juga didenda tidak kurang daripada lima kali ganda jumlah atau nilai hasil daripada aktiviti haram, jika sabit kesalahan.Mahkamah kini sedang mendengar hujahan pendakwaan dan pembelaan sebelum menjatuhkan hukuman. - BERNAMA


Abang cekik adik direman 7 hari

MELAKA, 6 Julai - Remaja lelaki berusia 14 tahun yang dipercayai mencekik adiknya sehingga maut di rumah mereka di Kampung Bukit Piatu, di sini, direman selama tujuh hari bagi membantu siasatan.Perintah reman yang bermula hari ini sehingga 12 Julai dikeluarkan Majistret Nurul Asyikin Rosli di Mahkamah Majistret Ayer Keroh.Suspek yang belajar di sebuah sekolah Arab di Alor Gajah itu dibawa ke Kompleks Mahkamah Melaka pada 9.01 pagi dengan berpakaian reman berwarna ungu.Terdahulu, Ketua Polis Daerah Melaka Tengah, Asisten Komisioner Christopher Patit berkata, suspek disiasat mengikut Seksyen 302 Kanun Keseksaan."Suspek kini ditahan bagi mengetahui motif kejadian," katanya menerusi kenyataan semalam.Semalam, seorang kanak-kanak lelaki maut dipercayai dicekik oleh abang kandungnya di rumah mereka kira-kira 12 tengah hari semalam.Dalam kejadian itu, insiden tidak terduga itu disedari oleh ibu mereka yang terlihat perbuatan anaknya melalui sistem kamera litar tertutup (CCTV) di telefon bimbitnya.Mangsa, berusia 9 tahun dijumpai terbaring di ruang tamu dengan kesan kecederaan di bahagian muka dan leher.Ketika kejadian, ibu bapa suspek keluar bekerja dan suspek hanya tinggal berdua bersama adiknya.Suspek adalah anak sulung daripada empat beradik dan disahkan tidak memiliki sebarang rekod disiplin sebelum ini.